15 saat jangkitan Covid-19 berlaku melalui udara
Oleh SITI A'ISYAH SUKAIMI

15 Julai 2021, 9:13 pm
PUTRAJAYA – Hanya 15 saat, jangkitan Covid-19 boleh berlaku mengikut udara dengan varian baharu yang dilaporkan pada masa ini.
Ketua Pengarah Kesihatan, Tan Sri Dr. Noor Hisham Abdullah berkata, sifat virus tersebut berubah-ubah dan jika sebelum ini, kes kontak rapat terdedah kepada kes positif kira-kira 15 minit atau jarak kurang satu meter.
“Dimaklumkan dengan varian baharu ini jangkitan boleh berlaku 15 saat sahaja mengikut udara, jadi ini akan meningkatkan kebolehjangkitan dalam komuniti.
“Justeru teruskan mematuhi prosedur operasi standard (SOP) termasuk memakai pelitup muka dan hidung, elakkan kawasan yang sesak dan sempit serta sentiasa membasuh tangan,” katanya pada sidang akhbar di sini hari ini.
Noor Hisham berkata, selain melaksanakan langkah pencegahan, orang ramai juga disaran mengambil vaksin Covid-19 dalam membendung penularan jangkitan di dalam komuniti.
“Seluruh dunia turut terkesan dengan varian Delta (India) termasuk di negara jiran dan United Kingdom. Ia semakin menular dan sekarang ini, varian tersebut menjadi dominan,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya harap tiada lagi pertelagahan tentang abang saya – Inessa
Oleh HANISAH SELAMAT

15 Julai 2021, 8:55 pm
PETALING JAYA – Genap lima hari Allahyarham Benjy dijemput Ilahi, adik pelakon itu, Inessa Irdayanty memohon supaya tiada lagi pertelagahan dalam media sosial berhubung situasi sebenarnya abangnya yang tidak diketahui orang luar.
Inessa juga berharap, pihak lain tidak bergaduh atau berbalas kenyataan sesama sendiri. Paling penting katanya, maafkan segala perbuatan serta mendoakan kesejahteraan arwah di sana.
“Saya harap semua orang maafkan Ben (Benjy) apa yang dia sudah buat, minta halalkan makan minumnya, tolong sedekahkan bacaan yasin dan al-Fatihah supaya dia tenang-tenang di sana.
“Tak payah lagi semua mahu bergaduh sesama sendiri atau terus mempertahankan pendapat masing-masing. Itu lebih baik,” katanya kepada Kosmo! Online.
Semalam, anak bongsu daripada tiga bersaudara itu membuat pendedahan mengenai seorang pelakon wanita yang melayangkan mesej peribadi (DM) ke akaun Facebooknya dengan menuduh mereka mengabaikan Benjy ketika dalam tahanan.
Dalam muat naik status laman sosial Inessa lagi, perbuatan dilakukan aktres berkenaan sesuatu yang tidak wajar apatah lagi ketika kubur Allahyarham Benjy masih merah.

Menerusi sebuah portal, artis berkenaan iaitu Norish Karman mengakui memang ada menghantar DM sekadar untuk bertanyakan mengenai kebajikan arwah dan baginya ia bukan suatu kesalahan.
Begitupun, Norish mengakui kesilapannya yang mengajukan pertanyaan berhubung perkara terbabit pada waktu kurang sesuai iaitu semasa pihak keluarga masih bersedih atas pemergian Benjy.
Pada masa sama, Inessa juga mengakui beberapa individu lain yang juga rakan seperjuangan Allahyarham turut mempersoalkan mengenai kebajikan Benjy sepanjang hampir empat tahun ditahan di Medan.
“Saya menyedari ramai lagi rakan artis yang berbuat perkara sama (mempersoalkan) kerana saya juga pernah aktif dalam bidang seni dan mempunyai kenalan di arena sama.
“Bukan kawan-kawan yang menyampaikan mengenai cakap-cakap belakang ini, tetapi menerusi komen dalam Facebook dan laman sosial lain pun saya ada dimaklumkan.
“Cuma perkara itu pun saya hanya tahu selepas saya luahkan di Facebook semalam. Nama kami satu keluarga disebut-sebut individu dari kalangan penggiat seni.
“Ada pengikut atau kenalan maya yang memberikan nama pelakon terbabit. Tetapi macam saya cakap, sudah-sudahlah. Hentikan perbuatan ini, biar arwah pergi dengan tenang,” luahnya lagi.
Inessa menegaskan, dia juga tidak akan sesekali menutup komen bagi meredakan suanana memandangkan masih ramai orang termasuk mereka yang tidak mengenali Benjy mahu pun keluarganya tetap memberikan kata-kata positif.
“Dari dulu saya sentiasa terbuka, begitu juga dengan sebarang komen. Situasi ini tidak akan membuatkan saya menutup ruangan interaksi kerana masih ramai yang mendoakan arwah.
“Sokongan mereka ini memberikan semangat apatah lagi rata-rata tidak henti mendoakan kesejahteraan Benjy. Lagipun tiada apa yang perlu saya sembunyikan,” tambahnya.
Ditanya mengenai penerimaan bapa mereka, Khairil Anwar Zainal Mukhtar Rashidi, dedah Inessa, lebih baik dia tidak mendedahkan perasaan ayah mereka ketika ini.
“Walaupun matanya sudah agak kabur, dia masih membaca surat khabar. Dia tahu apa yang berlaku dan saya juga ada ceritakan kepadanya. Tapi biarlah saya simpan sendiri luannya itu,” katanya.
Terdahulu, Benjy atau Khaeryll Benjamin Ibrahim yang juga anak seniwati Allahyarham Azean Irdawaty meninggal dunia akibat serangan asma di sebuah hospital di Medan, Indonesia pada 11 Julai lalu
Benjy, 43, ketika itu sedang menjalani hukuman penjara 11 tahun tiga bulan oleh Mahkamah Daerah Medan, Indonesia selepas didapati bersalah memiliki dadah. – K! ONLINE


Ular tedung selar ‘kejar’ biawak dalam rumah
Oleh NORLIA RAMLI

15 Julai 2021, 8:58 pm
BALING – Seorang warga emas terkejut apabila ternampak seekor ular tedung selar mengejar seekor biawak di dalam rumahnya di Kampung Tembak Hulu, Kuala Ketil di sini semalam.
Menurut Che Yah Wancik, 72, kejadian berlaku kira-kira pukul 8 malam ketika dia mahu menunaikan solat maghrib di bilik bawah berhampiran tangga.
“Saya ternampak seekor biawak turun dari tingkat atas menerusi tangga rumah ke ruang dapur tetapi saya tidak mempedulikannya dan terus solat.
“Tidak lama selepas selesai solat, saya ternampak seekor ular yang besar dan panjang turun melalui tangga sama,” katanya ketika dihubungi di sini hari ini.
Katanya, dia terus menghubungi anak saudara kerana bimbang keselamatan suami, Othman Mohd Tahir, 79, yang lumpuh dan terlantar di salah sebuah bilik di tingkat bawah.
Sementara itu, Pegawai APM Daerah Baling, Kapten (PA) Rasidah Kassim berkata, seekor ular tedung selar sepanjang kira-kira 4.5 meter dan berat 6.5 kilogram berjaya ditangkap oleh anggotanya pada pukul 10.15 malam semalam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas didakwa aniaya pembantu rumah
Oleh MOHD AZLI ADLAN

15 Julai 2021, 8:53 pm
KUALA TERENGGANU – Seorang peniaga warga emas dihadapkan ke Mahkamah Sesyen di sini hari ini atas dua pertuduhan memperkosa dan menggaji tanpa permit pembantu rumahnya, seorang wanita Indonesia sejak lima bulan lalu.
Tertuduh yang berusia 64 tahun membuat pengakuan tidak bersalah selepas kedua-dua pertuduhan dibacakan di hadapan Hakim Nooriah Osman.
Berdasarkan pertuduhan pertama, lelaki itu didakwa merogol mangsa berusia 37 tahun di sebuah rumah di Dungun antara pukul 5 pagi dan 2 petang antara 1 Februari hingga 13 Jun lalu.
Dia didakwa mengikut Seksyen 376 (1) Kanun Kesekssaan yang memperuntukkan hukuman penjara sehingga 20 tahun dan sebatan jika sabit kesalahan.
Lelaki itu juga didakwa menggaji wanita warga Indonesia itu untuk bekerja di rumahnya tanpa permit sah pada lokasi dan tarikh sama.
Tertuduh didakwa mengikut Seksyen 55B Akta Imigresen 1963 yang memperuntukkan hukuman penjara maksimum setahun dan denda sehingga RM50,000 atau kedua-duanya sekali jika sabit kesalahan.

Hakim Nooriah membenarkan tertuduh dibebaskan dengan wang jaminan RM14,000 dan seorang penjamin serta menetapkan sebutan semula kes pada 23 Ogos depan.
Beliau juga melarang lelaki itu daripada mengganggu mangsa dan diarahkan melapor diri di Balai Polis Dungun pada setiap 1 dan 15 hari bulan.
Pendakwaan dikendalikan Timbalan Pendakwa Raya, Intan Nor Hilwani Mat Rifin manakala tertuduh pula diwakili peguam, Mohd. Shahir Mat Jusoh. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3 lokaliti di Sabah, Perak dikenakan PKPD
Oleh MOHD RASDAN AHMAD

15 Julai 2021, 9:01 pm
PETALING JAYA- Sebanyak tiga lokaliti di Sabah dan tiga lokaliti di daerah Kerian, Perak akan dilaksanakan Perintah Kawalan Pergerakan Diperketat (PKPD) bermula 17 Julai sehingga 30 Julai 2021.
Timbalan Perdana Menteri, Datuk Seri Ismail Sabri Yaakob berkata, tiga lokaliti di Sabah adalah Kampung Perpaduan Gumpa, Kudat, Perumahan Sabah Forest Industry (SFI), Sipitang dan Penjara Tawau serta Kuarters Penjara Taman Ehsan, Tawau.
“Tiga lagi lokaliti di daerah Kerian, Perak adalah, Apartment Tropicana Bukit Merah, Kampung Tersusun Pondok Tanjung serta Kampung Binjai.
“Prosidur Operasi Standard (SOP) di kawasan ini sama sahaja seperti yang telah ditetapkan sebelum ini,” jelasnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jenazah mangsa Covid-19 tidak disimpan berhari-hari
Oleh NUR HUDA MUSA

15 Julai 2021, 9:21 pm
PETALING JAYA – Tidak ada kejadian mayat mangsa Covid-19 yang beragama islam dibiarkan di rumah mayat lebih daripada 24 jam, kata Presiden Persatuan Pengguna Melayu Malaysia, Che Hassan Che Johan.
Beliau berkata, dakwaan yang mengatakan bahawa ada mayat mangsa Covid-19 terpaksa disimpan selama tiga hingga ke empat hari adalah tidak benar.
“Menurut jurucakap pihak rumah mayat di beberapa buah hospital di Selangor dan Kuala Lumpur yang mengedalikan kes-kes orang islam yang meninggal dunia akibat wabak Covid-19, mereka hanya mengambil masa tidak sampai 24 jam untuk uruskan jenazah.
“Perkara itu berlaku kerana pihak hospital perlu menunggu pengesahan mayat dari keluarga mangsa,” katanya dalam satu kenyataan di sini hari ini.
Che Hassan berkata, urusan mengkafan mayat pula perlu mengikut prosedur operasi standard (SOP) yang ditetapkan oleh Kementerian Kesihatan (KKM).
“Seterusnya ke tempat pengebumian yang telah diatur oleh keluarga arwah. Keluarga pula hanya perlu membayar urusan tanah perkuburan yang telah ditetapkan oleh pengurusan setempat.

“Dari hospital, jenazah akan diuruskan oleh pihak Jabatan Agama islam dan juga pihak hospital tanpa apa-apa bayaran dikenakan,” jelasnya.
Katanya, sekiranya ada pihak pertubuhan bukan kerajaan (NGO) mahu memberi bantuan, itu memudahkan lagi urusan jenazah untuk dikebumikan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sorok gelang merah jambu guna kertas
15 Julai 2021, 8:42 pm
PETALING JAYA – Dua lelaki warga asing yang dipercayai memakai gelang merah jambu dikesan merayau di sebuah kawasan perumahan sebelum diarahkan pulang ke rumah.
Menerusi satu perkongsian di Facebook Koleksi Viral, sebuah klip video berdurasi 43 saat itu memaparkan dua lelaki berjalan dan menutup lengan mereka menggunakan kertas.
Tindakan mereka disedari seorang lelaki yang kemudian meminta menunjukkan lengan itu.
Bagaimanapun, lokasi dan bila video itu dirakam tidak dinyatakan.
Rata-rata pengguna media sosial memberi komen kurang senang dengan kejadian itu.
“Sememangnya tidak perlu dipertikaikan, bila memakai gelang merah jambu memang orang itu kena kuarantin dan tidak boleh keluar ke sana ke sini.

“Apabila tidak faham atau buat-buat tidak faham kes bertambah, kenapa susah sangat hendak faham,” tulis Selbiah Mahamud.
Lily Yus pula berkata, sepatutnya ada individu menolong mereka membeli barang keperluan jika itu niat mereka keluar.
Sementara itu Mohd. Amin berkata, lelaki yang memarahi warga asing itu sepatutnya menolong mereka.
“Mereka lapar memerlukan makanan, sepatutnya bantu, kamukan umat Rasulullah, apakah kenikmatan yang kamu dustai, amalan kamu yang akan diadili,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerabat diraja Britain lelong bra untuk jualan amal
Oleh KOSMO!

15 Julai 2021, 8:30 pm
LONDON – Sepupu kepada Putera William dan Putera Harry iaitu Lady Amelia Windsor dilaporkan melelong baju terpakai termasuk bra dan jean dalam satu jualan bagi tujuan  amal baru-baru ini.
Menurut laporan akhbar Daily Star UK, Amelia yang mendapat jolokan kerabat diraja Britain paling jelita menjual pakaiannya pada harga serendah £8 (RM46) menerusi laman Instagram.
Amelia digelar kerabat diraja Britain paling cantik. – Instagram
Antara pakaian paling mendapat perhatian adalah coli renda jenama Dolce&Gabbana milik gadis berusia 24 tahun itu yang dilelong pada harga £50 (RM290).
“Saya berasa gembira ketika memakai semua pakaian ini dan tidak sabar untuk pemilik baharunya berkongsi rasa yang sama.
“Semua hasil jualan akan disalurkan ke pusat kebajikan @crossrivergorilla,” tulis Amelia.
Amelia yang juga seorang model profesional di bawah Storm Model Management pernah menghiasi muka depan majalah fesyen seperti Vanity Fair dan Tatler.

Beliau yang tinggal di Notting Hill, Barat London bersama kakaknya, Lady Marina, merupakan pewaris ke-38 takhta Britain. – Agensi


[VIDEO] Lelaki berbogel rempuh SJR, penunggang motosikal
Oleh NOOR HAYATI MAMAT

15 Julai 2021, 8:32 pm
HULU TERENGGANU – Seorang lelaki yang dipercayai kurang siuman bikin kecoh memecut kereta Honda City tanpa mengenakan seurat benang sejauh kira-kira 43 kilometer dari Bukit Jong, Kuala Nerus hingga Kampung Batu 18, Kuala Berang di sini hari ini.
Dalam kejadian pukul 12.15 tengah hari itu, buruh berusia 45 tahun terbabit merempuh tiga sekatan jalan raya (SJR) dan 13 lampu isyarat serta melanggar tiga motosikal sehingga menyebabkan salah seorang penunggangnya cedera parah.
Ketua Polis Daerah Hulu Terengganu, Deputi Superintendan Mohd. Adli Mat Daud berkata,
suspek yang memandu kereta Honda City berwarna biru pada mulanya merempuh SJR Bukit Jong, Kuala Nerus sebelum memecut laju kenderaannya menghala ke Jambatan Sultan Mahmud, Kuala Terengganu.
“Sebuah kereta peronda polis yang menerima maklumat tentang kejadian itu telah mengejar kereta suspek tetapi dia terus memecut laju melanggar beberapa lampu isyarat menghala ke Jalan Kuala Berang, Kuala Terengganu.
“Tanpa memperdulikan arahan polis memintanya berhenti dengan menggunakan pembesar suara, dia tetap memecut sehingga melanggar sebuah kereta dan motosikal masing-masing di Kubang Parit dan Pengadang Baru, Kuala Terengganu,” katanya ketika dihubungi Kosmo! di sini hari ini.
Mohd. Adli berkata, lelaki itu terus memecut keretanya tanpa berhenti di SJR Wakaf Dua, Bukit Payong, Marang sebelum melanggar beberapa lampu isyarat lagi hingga ke Wakaf Tapai, Marang. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


61 wanita maut akibat Covid-19
Oleh KOSMO!

15 Julai 2021, 8:01 pm
PUTRAJAYA: Malaysia terus mencatatkan pertambahan 26 kluster baharu dengan didominasi 15 kluster tempat kerja, enam kluster komuniti, tiga kluster pusat tahanan dan dua kluster pendidikan tinggi.
Ketua Pengarah Kesihatan, Tan Sri Dr. Noor Hisham Abdullah berkata, Selangor dan Johor masing-masing tujuh kluster; Kuala Lumpur lima kluster; Melaka dan Kelantan masing-masing dua kluster manakala Negeri Sembilan, Sabah dan Sarawak pula satu kluster.
Katanya, kluster tempat kerja meliputi Industri Teknologi Cheng Satu, Melaka Tengah, Melaka (68), Jalan Anggerik Muar (68), Industri Jalan Perusahaan Lima di Hulu Langat, Selangor (48), Industri Jalan Besi Satu di Kulai (45), Salak Land di Kuching (41), Persiaran Tun Perak di Hulu Langat, Selangor (29) dan Industri Batu 34 Dengkil– Banting di Sepang (27).
“Bakinya, Jalan Angkasa Mas Dua di Johor Bahru (18); Persiaran Anggun di Gombak (16), Jalan Seri Utara di Kepong (14), Satu Timur di Sabak Bernam, Selangor (14), Bintang Meranti di Lembah Pantai Kepong, Titiwangsa, Cheras, Kuala Lumpur (13); Lebuh Tanjung Satu di Johor Bahru (12), Industri Dewani Satu di Johor Bahru (7) dan Jalan Pinang di Lembah Pantai dan Titiwangsa (7).
“Kluster komuniti pula adalah Sri Sabah di Cheras(91), Desa Temuan di Petaling (55), Kota Klias di Beaufort (44), Taman Pelangi Kluang di Kluang (17), Jalan Kampung Permatang Pasir di Bachok (14), Kuala Pilah, Negeri Sembilan (12) manakala Kluster Pusat Tahanan, Tembok Pengkalan Chepa 2, di Kota Bharu dan Machang (105) dan Tembok Ayer Keroh di Melaka Tengah, Jasin dan Alor Gajah (42).
“Pagar Tropika Satu di Johor Bahru (34), Kluster Pendidikan Tinggi, Gombak (62) dan Lingkaran Wawasan di Lembah Pantai(40),” katanya dalam sidang akhbar hari ini.

Noor Hisham berkata, Malaysia merekod peningkatan kes positif Covid-19 iaitu 13,215 kes sekali gus mengatasi kes sembuh iaitu 6,095 kes.
Sebanyak 110 kematian dicatatkan dengan 885 kes di unit rawatan rapi (ICU) selain 432 kes memerlukan bantuan pernafasan dan 108,369 kes aktif.
“Selangor terus menjadi penyumbang terbesar apabila merekodkan sebanyak 6,120 kes diikuti Negeri Sembilan (1,603), Kuala Lumpur (1,499), Kedah (695), Johor (599), Pulau Pinang (509), Melaka (484), Sabah (370), Sarawak (363), Perak (344), Kelantan (255) dan Pahang (222).
“Hanya satu negeri dan dua wilayah merekodkan kes dua angka iaitu Terengganu (70), Labuan (26) dan Putrajaya (53) manakala Perlis, tiga kes,” katanya.
Mengulas mengenai 110 kematian, beliau berkata, Selangor terus kekal menjadi penyumbang terbanyak iaitu 45 kes diikuti 23 kes di Kuala Lumpur, 11 kes di Negeri Sembilan, tujuh kes di Johor, lima  kes di Pahang, masing-masing empat kes di Kedah dan Sarawak, masing-masing tiga kes di Melaka dan Kelantan, dua kes di Sabah, serta masing-masing satu kes di Pulau Pinang, Perak, dan Labuan.
“Seramai 49 lelaki dan 61 wanita dengan termasuk 15 warga asing, 15 kes meninggal dunia di rumah dan 19 pesakit tiada latar belakang penyakit,” katanya.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bapa Krisdayanti meninggal dunia
Oleh SAIRUL ZAMRI MISRANI

15 Julai 2021, 8:31 pm
JAKARTA – Bapa kepada diva terkenal Indonesia, Krisdayanti menghembuskan nafas terakhir di Denpasar, Bali sekitar pukul 3 petang hari ini.
Krisdayanti berkongsi berita duka tersebut menerusi Instagramnya dan memohon semua mendoakan Allahyarham bapanya agar ditempatkan dalam kalangan mereka yang beriman.
“Innalillahwainnailaihirojiun, telah meninggal dengan tenang bapa kami dalam usia 79 tahun.
“Mohon doakan agar arwah diampunkan dosanya dan diterima semua amal ibadahnya,” tulisnya tanpa memaklumkan sebab kematian bapanya itu.
Pada hantaran sama, Krisdayanti yang popular menerusi lagu hit Menghitung Hari turut memohon maaf kerana tidak dapat menemani dan berada di sini bapanya.
Menerusi perkongsian sama, isteri kepada usahawan Raul Lemos itu turut memuat naik foto kenangan bapanya dan paparan skrin ketika dia membuat panggilan video melihat jenazah buat kali terakhir.

Hantaran Krisdayanti mengundang kesedihan dalam kalangan netizen dan rakan-rakan artis termasuk dari Indonesia dan Malaysia.
Antara yang mendoakan dan menitipkan salam takziah ialah penyanyi tersohor negara, Datuk Seri Siti Nurhaliza, Cef Wan, Melly Goeslaw, Titi Kamall dan menantu Krisdayanti, Atta Halilintar. – K! ONLINE


Lapan negeri Fasa 2 tidak kembali ke Fasa 1
Oleh AMREE AHMAD

15 Julai 2021, 8:09 pm
PUTRAJAYA – Menteri Kesihatan, Datuk Seri Dr. Adham Baba menjelaskan negeri Fasa 2 Pelan Pemulihan Negara (PPN) tidak akan kembali ke Fasa 1.
Pengumuman tersebut sekali gus melegakan lebih 16 juta penduduk di lapan negeri yang sebelum itu bimbang balik ke Fasa 1 susulan kes harian Covid-19 meningkat akhir-akhir ini.
“Negeri-negeri berkenaan yang sudah melepasi masuk Fasa 2, Majlis Keselamatan Negara (MKN) minta mereka terus jalan pelbagai program kesihatan awam untuk kekal,” katanya dalam sidang akhbar khas kementerian tersebut di sini hari ini yang turut disertai Ketua Pengarah Kesihatan, Tan Sri Dr. Noor Hisham Abdullah.
Mengulas lanjut, Adham berkata, setakat ini lapan negeri berkenaan masih terkawal dari segi indikator nilai ambang purata kes harian Covid-19 yang direkodkan masih bawah 4,000 kes.
“Begitu juga kadar penggunaan katil di unit rawatan rapi kekal berada pada paras sederhana manakala kadar vaksinasi yang menerima dua dos sudah lebih 10 peratus populasi,” katanya.
Beliau turut memaklumkan pusat penilaian Covid-19 (CAC) akan dibangunkan secara maya dalam masa terdekat untuk pemantauan kes yang tidak bergejala atau cuma bergejala ringan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan rela ditinggalkan isteri, jadikan buaya sahabat karib
Oleh KOSMO!

15 Julai 2021, 8:00 pm
SAN JOSE – Seorang nelayan menjadi tular di media sosial kerana rakan baiknya sejak lebih 20 tahun lalu merupakan seekor buaya, lapor akhbar Daily Star kelmarin.
Gilberto ‘Chito’ Shedden menemui haiwan pemangsa itu yang diberi nama Pocho pada 1989 di tebing sungai Reventazón, Costa Rica ketika ia hampir mati akibat ditembak.
Chito menjaganya selama enam bulan dengan memberi haiwan itu makan 31 kilogram ayam dan ikan seminggu serta menunjukkan kasih sayang.
“Saya memberikannya makanan. Pada mulanya, ia enggan makan namun saya tetap memberi buaya itu makan ayam sehingga ia sihat.
“Saya juga mahu membelainya kerana mahu ia tahu saya mengambil peduli tentangnya,” kata Chito.
Chito pernah melepaskan buaya itu di sebatang sungai namun ia kembali semula kepadanya dan mereka bersahabat baik. -Animals Australia
Chito menghabiskan banyak masa bersama buaya kesayangannya itu sehingga dia ditinggalkan isterinya.

“Saya boleh mencari isteri lain, namun Pacho hanya satu dalam sejuta,” katanya.
Chito berkata dia pernah melepaskan haiwan itu ke sebatang sungai untuk menjalani kehidupan liarnya, namun keesokan paginya, Chito terkejut apabila melihat haiwan itu tidur di luar rumahnya.
Chito kemudian melakukan pertunjukan bersama haiwan itu dan berkata apabila Pocho mengikutnya pulang dan memberikan reaksi apabila namanya dipanggil, Chito tahu dia boleh melatih haiwan tersebut.
Chito berkata, dia hanya mengenakan caj sebanyak AS$2 (RM8.40) kepada penonton untuk menonton pertunjukan Pocho. Menurutnya, haiwan itu merupakan rakan baiknya dan dia tidak mahu mengeksploitasi  Pocho.
Pacho bagaimanapun mati pada Oktober 2011 dan Chito kini sedang melatih Pacho keduanya.
“Ia sedikit sukar kerana kami kurang rapat, namun saya percaya dengan kasih sayang dan kesabaran, saya akan mempu melatihnya. Harapnya dalam masa dua tahun lagi kami akan menjadi rakan baik dan boleh membuat pertunjukan bersama,” katanya. -Agensi


Tiga dicari kes jual beli kereta mewah
15 Julai 2021, 7:54 pm
PETALING JAYA – Polis giat mengesan tiga lelaki bagi membantu siasatan berhubung kes penipuan jual beli kereta mewah.
Ketua Polis Daerah Sentul, Asisten Komisioner Beh Eng Lai berkata, mereka diperlukan bagi membantu kes penipuan urusan jual beli kereta mewah melibatkan kerugian berjumlah RM60,00.
Kes disiasat di bawah Seksyen 420 Kanun Keseksaan.
Mereka ialah Rosli Mahat beralamat di No. 6 Jalan BA 1/1 Laman Oakleaf, Bukit Antarabangsa, 68000 Ampang, Choy Chee Leong beralamat di No. 48 Jalan Dayang 25/8 Seksyen 8, Bandar Mahkota, 43200 Batu 9 Cheras dan Chew Kun Guan beralamat di No. 8-1 Jalan Prima 6, Pusat Niaga Metro Prima Kepong, 52100 Kuala Lumpur.
“Pihak Polis memohon orang awam yang mempunyai maklumat supaya menghubungi pegawai penyiasat, Inspektor Amirul Asyafi Abdullah di talian 010-918 1927,” ujarnya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ular sawa telan anak kambing
Oleh IVAN AMIRUL

15 Julai 2021, 8:16 pm
BEAUFORT – Bunyi bising dari sebuah kandang kambing membongkar penemuan seekor ular sawa sepanjang kira-kira 3.6 meter yang dalam kekenyangan selepas menelan seekor anak kambing dalam kejadian di Kampung Suasa di sini hari ini.
Pusat Gerakan Operasi Jabatan Bomba dan Penyelamat Malaysia (JBPM) Sabah dalam satu kenyataan berkata, penemuan ular sawa itu dimaklumkan oleh penduduk kampung kira-kira pukul 12.34 tengah hari sebelum sepasukan anggota dari Balai Bomba dan Penyelamat Beaufort dikejarkan ke lokasi kejadian.
Katanya, operasi diketua oleh Penguasa Bomba Kanan Ag Dinin Ag Ajak itu melibatkan kekuatan beberapa anggota serta dua buah jentera.
“Sebaik sampai di lokasi, anggota mendapati terdapat seekor ular sawa sepanjang 3.6 meter di dalam sebuah kandang kambing di kampung berkenaan.
“Selepas membuat pemeriksaan, anggota kita berjaya menangkap ular berkenaan yang dipercayai dalam keadaan kekenyangan selepas menelan seekor anak kambing,” kata kenyatan hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesara tentera hilang ditemui rentung
Oleh ROHANA MOHD. NAWI

15 Julai 2021, 8:06 pm
KOTA BHARU – Seorang pesara tentera ditemui rentung di dalam sebuah van di kawasan semak Kampung Bechah Kura, Peringat di sini hari ini.
Mangsa, Ibrahim Mohd.Nor, 59, ditemui penduduk kampung pada pukul 3.30 petang tadi selepas melihat api dan asap pada van jenis Toyota Liteace.
Anak mangsa, Amin Ibrahim, 19, berkata, mereka menyedari ayahnya keluar seorang diri dari rumah di Kampung Bechah Keranji, Peringat di sini pukul 5 petang semalam dengan memandu van dan tidak pulang selepas 22 jam.
“Saya menunggu kepulangan ayah sehingga pukul 7 malam sebelum keluar mencarinya di sekitar kampung dengan menunggang motosikal.
“Saya pulang semula ke rumah pukul 11.30 malam dan keluar semula bersama abang angkat untuk mencarinya sejauh 50 kilometer hingga ke sempadan Kuala Besut, Terengganu,” katanya ketika ditemui pemberita di lokasi kejadian hari ini.
Menurut Amin, dia terpaksa meminta kebenaran polis untuk merentas daerah bagi mencari ayahnya sehingga ke Kem Desa Pahlawan di Kok Lanas, Kampung Tok Bok (Machang), Pasir Pekan (Tumpat) dan Kota Bharu, namun buntu.

Katanya, bagaimanapun, pada pukul 3 petang, penduduk kampung memaklumkan menemui van ayah terbakar di dalam semak kira-kira 600 meter dari rumahnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Negara makin tenat, ini saja cara yang ada – Mimi Lana
Oleh SAIRUL ZAMRI MISRANI

15 Julai 2021, 7:49 pm
PETALING JAYA – Pelakon Mimi Lana menyeru dan memohon kerjasama semua pihak untuk terus bergabung tenaga dalam membantu negara memerangi pandemik Covid-19 yang kian meruncing ketika ini.
Menerusi hantaran dalam Instagram, Mimi atau nama sebenarnya Mimi Rozaiana Zainal Abidin turut meminta semua agar tidak hanya menuding jari dan menyalahkan sesama sendiri.
“Completed my duty today (selesai kerja saya hari ini). Sejujurnya hari ini ketika nak keluar bekerja, saya sangat takut memikirkan kes yang banyak setiap hari.
“Dalam kepala ni macam-macam saya fikir. Tapi bila saya bayangkan penat lelah frontliners (barisan hadapan) yang bertarung nyawa dengan pesakit Covid-19, saya gagahkan diri juga keluar untuk membantu,” tulisnya.
Pada hantaran sama, kekasih kepada pelakon Syafiq Kyle itu turut menggesa kerajaan agar urusan vaksinasi bagi setiap individu di negara ini dapat diselesaikan dengan segera.
“Saya berharap sangat kita semua dapat selesaikan dua dos vaksin secepat mungkin. Ini saja cara yang ada untuk kita bantu negara yang tengah tenat sekarang.

“Hari-hari kes makin naik. Hospital pun dah penuh, ambulans pun tak cukup,” katanya lagi.
Tambah pelakon drama Masih Ada Rindu itu, kesedaran kepada semua untuk mendaftar dan mengambil vaksin perlu dipupuk dalam kalangan setiap individu tanpa perlu wujud rasa gusar.
“Kepada yang risau tentang orang tua anda untuk divaksin, jangan risau kami di sini semua sedia membantu dan menjaga mereka.
“Saya nak ucap terima kasih dan tahniah juga kepada semua yang telah divaksin. Semua ikhtiar dan urusan kita semua dipermudahkan,” ujarnya.
Terdahulu, Mimi, 26, berkongsi pengalaman menjadi sebahagian daripada sukarelawan di Pusat Pemberian Vaksin (PPV) Universiti Kebangsaan Malaysia (UKM) di Bangi, Selangor.
Beberapa selebriti lain turut pernah menjadi sukarelawan PPV termasuklah Fizo Omar, Nazim Othman, Sherry Alhadad, Amelia Anderson dan Nadiya Nissa. – K! ONLINE


Gesa Sidang DUN Terengganu disegerakan
Oleh MOHD AZLI ADLAN

15 Julai 2021, 6:57 pm
KUALA TERENGGANU – Badan Perhubungan UMNO Terengganu menggesa agar Persidangan Dewan Undangan Negeri (DUN) negeri dilangsungkan pada masa terdekat.
Pengerusi Badan Perhubungan UMNO Terengganu, Datuk Ahmad Said berkata, Pejabat DUN negeri masih belum menetapkan tarikh persidangan tersebut walaupun sudah banyak negeri-negeri lain berbuat demikian.
“Setakat ini, Ahli Dewan Undangan Negeri (ADUN) Terengganu masih belum menerima apa-apa maklumat (Sidang DUN) sedangkan negeri-negeri lain didahului Johor telah mengisytiharkan tarikh persidangan DUN masing-masing.
“Ia tidak boleh ditangguhkan lebih lama lagi kerana banyak isu membabitkan kepentingan rakyat hendak dibangkitkan (di Sidang DUN),” katanya pada sidang akhbar di sini hari ini.
Ahmad yang juga ADUN Kijal berkata, kerajaan negeri Terengganu tidak boleh memberi alasan menunggu prosedur operasi standard (SOP) pelaksanaan Persidangan DUN daripada Majlis Keselamatan Negara (MKN) kerana Parlimen pun sudah mengumumkan tarikh bersidang.
Tambahnya, secara peribadi, beliau merasakan tiada masalah untuk melangsungkan Sidang DUN mengikut SOP norma baharu kerana kesemua ADUN Terengganu telah melengkapkan dua dos vaksinasi Covid-19 masing-masing.

“Kalau kilang dan pasar boleh dibuka, kenapa tidak sidang DUN? Lagipun Terengganu kini sudah berada pada fasa dua Pelan Pemulihan Negara (PPN),” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas 60-an boleh ‘walk-in’ suntik vaksin
Oleh AMREE AHMAD

15 Julai 2021, 7:18 pm
PUTRAJAYA – Penduduk Lembah Klang yang berusia 60 tahun ke atas dan masih belum lagi menerima vaksin Covid-19 kini dibenarkan datang secara ‘walk-in’ atau tanpa janji temu.
Menteri Kesihatan, Datuk Seri Dr. Adham Baba berkata, lokaliti berkenaan dipilih sebagai perintis sebelum inisiatif tersebut diperluaskan ke seluruh negara secara berperingkat.
“Kita ada data yang menunjukkan masih ramai dalam kalangan mereka belum lagi dapat vaksin dan usaha sebegini kemudian akan juga dikembang ke negeri-negeri lain,” katanya dalam sidang akhbar khas yang turut disertai Ketua Pengarah Kesihatan, Tan Sri Dr. Noor Hisham Abdullah.
Di bawah Program Imunisasi Covid-19 Kebangsaan (PICK), warga emas berumur lebih 60 tahun dimasukkan dalam Fasa 2 bermula sejak April lalu dan sepatutnya tamat bulan depan.
Jawatankuasa Khas Jaminan Akses Vaksin (JKJAV) menyasarkan dalam fasa ini 9.4 juta orang meliputi warga emas, golongan penyakit berisiko tinggi dan orang kurang upaya (OKU). -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Thailand nekad teruskan vaksinasi campuran
Oleh KOSMO!

15 Julai 2021, 7:00 pm
BANGKOK – Kerajaan Thailand akan meneruskan rancangan mencampurkan dos daripada dua vaksin berbeza walaupun mendapat amaran daripada Pertubuhan Kesihatan Dunia tentang bahayanya, lapor akhbar Bangkok Post, semalam.
Pengesahan penerusan program itu dibuat selepas Perdana Menteri, Prayut Chan-o-Cha memberitahu, beliau tidak mempunyai sebarang bantahan terhadap idea campuran vaksin.
Jurucakap kerajaan, Anucha Burapachaisri berkata, perkara itu perlu dijelaskan supaya tidak timbul sebarang kekeliruan dalam kalangan petugas hospital dan pegawai kesihatan selepas Prayut meminta kajian menyeluruh dilaksanakan ke atas idea campuran suntikan vaksin.
“Kajian menyeluruh diarahkan kerana perdana menteri mahu memastikan keselamatan penerima suntikan campuran.
“Ini kerana WHO memberi amaran tentang kaedah mencampur vaksin maka beliau mahu kajian yang membuktikan ia tidak mendatangkan bahaya kepada rakyat,” kata Anucha.
Tambah Anucha, perdana menteri tidak mengarahkan rancangan itu dibatalkan tetapi hanya berharap panitia kesihatan terbuka menerima pendapat atau pandangan kedua terlebih dahulu.

“Perdana menteri tidak memiliki kepakaran dalam hal ini maka beliau mahu semua pihak bertenang.
“Pakar-pakar kesihatan tempatan perlu menerima pandangan Jawatankuasa Penyakit Berjangkit Nasional mengenai campuran dos vaksin agar situasi ini dipertimbangkan dengan teliti,” jelasnya.
Pakar virus Thailand, Yong Poovorawan bertegas bahawa kaedah mencampurkan vaksin Sinovac dan AstraZeneca adalah selamat dan adalah pilihan terbaik negara itu dalam memerangi varian Delta yang menular dengan pantas.
Buat masa ini, keutamaan kerajaan adalah memastikan lebih ramai rakyat divaksin kerana ia akan membantu mengurangkan kadar kematian dan jangkitan baharu.
Sementara itu, pejabat kesihatan wilayah  Nonthaburi memilih untuk menangguhkan sementara  pemberian vaksin AstraZeneca kepada memberi individu yang telah menerima dos  Sinovac sebagai vaksin pertama mereka. – Agensi


Consortium Zenith BUCG dilantik kerana markah tinggi
Oleh NUZULSHAM SHAMSUDDIN

15 Julai 2021, 6:51 pm
KUALA LUMPUR – Mahkamah Sesyen di sini hari ini diberitahu Lembaga Perolehan Negeri Pulau Pinang memperaku dan bersetuju melantik Consortium Zenith BUCG Sdn. Bhd. (CZBUCG) berhubung projek pembinaan jalan utama dan terowong di Pulau Pinang.
Saksi pendakwaan ketiga, Datuk Lim Hock Seng, 73, berkata, ini kerana CZBUCG mendapat markah tertinggi setelah melalui proses penilaian dua jawatankuasa teknikal dan kewangan yang dibentuk kerajaan negeri.
Kata saksi itu, perkara tersebut kemudian dibentangkan dalam mesyuarat Exco untuk kelulusan.
“Saya sahkan keputusan ini telah dibentangkan oleh Setiausaha Kerajaan Negeri pada 30 Januari 2013. Tujuan pembentangan ini adalah untuk pertimbangan melantik Consortium Zenith BUCG untuk projek tiga jalan utama dan terowong.
“Semasa peringkat permohonan bagi cadangan (RFP), syarikat CZBUCG telah ditubuhkan atas gabungan syarikat Zenith BUCG, Juteras dan Sri Tinggi.
“Jawatankuasa Teknikal dan Kewangan setuju dengan syor Urusetia kerana CZBUCG mendapat markah tertinggi,” katanya dalam pernyataan saksi.

Terdahulu, Hock Seng memaklumkan sebanyak lapan syarikat layak mengambil bahagian dalam RFP setelah berjaya melepasi syarat-syarat ditetapkan.
Semua syarikat itu kemudian dinilai dua jawatankuasa berasingan iaitu teknikal dan kewangan yang dibentuk selepas cadangan Ketua Menteri Pulau Pinang ketika itu, Lim Guan Eng dan kemudiannya dipersetujui mesyuarat Exco.
Mengikut pertuduhan pindaan pertama, Guan Eng, 61, didakwa menggunakan kedudukannya untuk menerima suapan bagi dirinya wang RM3.3 juta bagi membantu syarikat milik Datuk Zarul Ahmad Mohd. Zulkifli dilantik melaksanakan Projek Pembinaan Jalan-Jalan Utama dan Terowong di Pulau Pinang bernilai RM6.3 bilion.
Bagi pertuduhan pindaan kedua, Guan Eng didakwa meminta balasan berjumlah 10 peratus daripada keuntungan yang diperoleh daripada Zarul sebagai upah bagi melakukan perkara.
Ahli Parlimen Bagan itu juga didakwa atas dua pertuduhan menyebabkan dua lot tanah milik kerajaan negeri bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Produk didakwa boleh rawat Covid-19 dirampas
Oleh SAFINA RAMLI

15 Julai 2021, 6:34 pm
GEORGE TOWN – Jabatan Kesihatan Negeri Pulau Pinang (JKNPP) merampas 255 kotak produk ubatan tradisional Lianhua Qingwen Jiaonang yang didakwa boleh merawat Covid-19 dalam serbuan di beberapa premis di negeri ini sejak Julai tahun lalu hingga 25 Jun lalu.
Menurut Pengarah JKNPP, Datuk Dr. Asmayani Khalib, kesemua produk dirampas bernilai RM7,000 itu juga disyaki tidak berdaftar dengan Pihak Berkuasa Kawalan Dadah (PBKD).
Produk tersebut dipercayai dibawa masuk secara haram dari China.
“Seramai 15 pegawai penguat kuasa Farmasi JKNPP terlibat dalam Ops Tonkerbell, Ops Prangin, Ops Dapur dan Ops Yao pada 27 Julai tahun lalu serta 18, 23 dan 25 Jun lepas.
“Produk tidak berdaftar ini dijual dengan dakwaan ia berkesan dalam merawat Covid-19 dan dikhuatiri akan mengelirukan orang ramai,” katanya dalam satu kenyataan hari ini.
Asmayani berkata, serbuan telah dijalankan ke atas rumah kediaman, kedai makan, kedai ubat Cina dan kiosk di sebuah pusat beli-belah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Risiko jangkitan Covid-19 rendah bagi penduduk Andalas
Oleh MOHD YUNUS YAKKUB

15 Julai 2021, 7:12 pm
KLANG – Risiko jangkitan Covid-19 kepada penduduk Taman Sri Andalas adalah rendah walaupun pengoperasian Pusat Penilaian Covid-19 (CAC) dilaksanakan kawasan tersebut.
Pejabat Kesihatan Daerah ( PKD ) Klang berkata, Covid-19 berjangkit melalui sentuhan atau melalui titisan cecair (droplets) ketika bernafas, bercakap dan batuk dalam jarak satu hingga dua meter.
Katanya, risiko jangkitan secara aerosol adalah lebih tinggi dalam bangunan atau ruang tertutup tanpa pengudaraan yang baik.
“Justeru, risiko jangkitan aerosol adalah sangat rendah kerana jarak antara dewan ke rumah terdekat adalah melebihi dua meter.
“Risiko jangkitan daripada pesakit yang beratur kepada komuniti juga adalah minima kerana pesakit berada di luar bangunan di mana kepekatan zarah virus adalah rendah kerana pengudaraan yang baik,” katanya dalam kenyataan di laman Facebook rasminya hari ini.
Kosmo! sebelum ini melaporkan pembukaan CAC di Dewan Sukan Taman Sri Andalas di sini mendapat bantahan daripada 1,500 penduduk setempat.

Menurut PKD Klang, Dewan Sukan Klang Taman Sri Andalas dipilih sebagai lokasi CAC kerana berhampiran dengan hospital dalam jarak satu kilometer.
CAC di Dewan Sukan Taman Sri Andalas.
Sehubungan itu, katanya, ini amat memudahkan ambulan menghantar kes Covid-19 kategori 4 dan 5 ke hospital untuk rawatan lanjut.
“Dewan itu juga bersaiz besar dan memenuhi keperluan CAC termasuk ruang pendaftaran, penilaian doktor, pemotongan gelang dan borang kuarantin, katil pemerhatian dan rawatan yang dilengkapi tong bekalan oksigen,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keputusan solat Aidiladha di Selangor diketahui esok
Oleh MOHAMAD NAUFAL MOHAMAD IDRIS

15 Julai 2021, 6:43 pm
KLANG – Keputusan sama ada membenarkan orang awam menunaikan solat sunat Aidiladha di masjid dan surau di seluruh Selangor akan diketahui esok.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd. Zawawi Ahmad Mughni berkata, pihaknya mengambil pelbagai faktor dan situasi terkini sebelum membuat keputusan tersebut.
“Solat untuk Aidiladha, esok kita akan keluarkan. Mungkin akan kekal solat dirumah masing-masing,” katanya selepas menyampaikan sumbangan pek keperluan dapur kepada penduduk Taman Sri Andalas, di sini, hari ini.
Menurut beliau, kerajaan negeri masih lagi kekal dengan keputusan untuk membenarkan ibadah korban dijalankan dengan SOP yang telah ditetapkan sebelum ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tak sempat seludup 780 liter petrol ke negara jiran
Oleh YATIMIN ABDULLAH

15 Julai 2021, 6:38 pm
TUMPAT – Pasukan Gerakan Am (PGA) berjaya menggagalkan cubaan untuk menyeludup sebanyak 780 liter minyak petrol ke negara jiran apabila menjalankan dua serbuan dalam tempoh masa berasingan di pangkalan haram Bahaman, Pengkalan Kubor di sini semalam.
Pegawai Pemerintah PGA Batalion 7 Superintendan Azhari Nusi berkata, pihaknya merampas 180 liter minyak petrol dalam serbuan pertama dijalankan di pangkalan haram itu pada pukul 2 petang.
Menurutnya, anggota PGA melihat beberapa lelaki sedang mengangkat tong dari kawasan pengkalan haram itu ke dalam perahu semasa melakukan rondaan rutin di situ.
“Menyedari kehadiran anggota PGA, mereka bertindak melarikan diri dengan menaiki perahu ke arah negara jiran merentasi Sungai Golok.
“Serbuan kedua dilakukan di lokasi sama pada pukul 4.30 petang dan kita telah merampas sebanyak 600 liter lagi minyak petrol,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tengku Zafrul jumpa Tun M
Oleh NUR HUDA MUSA

15 Julai 2021, 7:06 pm
PETALING JAYA – Bekas Perdana Menteri, Tun Dr. Mahathir Muhammad mengesahkan Menteri Kewangan, Tengku Datuk Seri Zafrul Tengku Abdul Aziz datang ke kediamannya pada Isnin lalu bagi membincangkan cara untuk menangani pandemik Covid-19.
Beliau berkata, Tengku Zafrul yang juga merupakan Menteri Penyelaras Pelan Pemulihan Negara (PPN) itu hadir kira-kira pukul 6 petang dan berbincang bersama Mahathir selama satu jam.
“Tengku Zafrul datang ke rumah saya pada Isnin baru-baru ini pukul 6 petang, dia datang dan kita adakan perbincangan selama satu jam,” katanya ketika sidang akhbar secara langsung di laman Facebooknya tadi.
Beliau juga menafikan terdapat sebarang pelawaan untuk dirinya menyertai Majlis Pemulihan Negara (MPN) semasa perjumpaan itu.
“Tidak sekali pun disebut mengenai Pejuang, ini khusus untuk tangani masalah Covid-19. Tiada jemputan untuk saya menyertai badan yang ditubuh oleh kerajaan cuma ditanya macam mana nak tangani pandemik ini.
“Saya juga tidak mengadakan sebarang mesyuarat dengan mana-mana menteri, cuma saya akui ada berhubung dengan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar untuk meminta bekalan vaksin bagi penduduk Langkawi,” katanya.

Beliau juga menafikan dakwaan bahawa ada perjumpaan antara dirinya dengan Perdana Menteri, Tan Sri Muhyiddin Yassin.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Skim Emas bonus buat guru
Oleh KOSMO!

15 Julai 2021, 7:44 pm
KUALA LUMPUR – Yayasan Guru Malaysia Berhad (YGMB) terus cakna apabila memperkenalkan Skim Emas buat warga pendidik sebagai perlindungan baharu.
Ketua Penolong Pengarah Kanan Sektor Pendidikan Khas Jabatan Pendidikan Melaka, Aziz Lani berkata, selain manfaat kebajikan terbaik, Skim Emas juga tidak meletakkan syarat yang berat untuk guru sertainya.
“Pada saya, skim ini satu inisiatif yang terbaik. Kalau kita lihat, guru yang sudah bersara pun masih boleh sertai dan perlindungannya juga sehingga umur 80 tahun.
“Bagi mereka yang akan bersara, ini adalah satu perlindungan yang terbaik. Kita tidak tahu selepas ini kita sakit atau tidak, apabila sertai skim ini rasanya kebajikan akan terjamin,” katanya.
Sementara itu, Pengetua Sekolah Menengah Kebangsaan (SMK) Ketereh, Nor Zamani Ismail berkata, skim perlindungan seumpama itu sememangnya ditunggu-tunggu oleh para guru.
“Ini adalah peluang keemasan dan tidak patut dilepaskan begitu sahaja.

“Untuk sertainya juga tiada syarat-syarat yang ketat seperti tidak perlu sebarang pemeriksaan kesihatan. Bagi saya, yurannya juga amat berpatutan,” katanya.
Seorang lagi ahli baharu Skim Emas iaitu Pegawai Pendidikan Daerah Kulai, Zainal Buang, 59, berkata, beliau menyokong segala usaha yang dilaksanakan YGMB untuk membela nasib warga pendidik.
“Skim Emas ini antara yang terbaik kerana umur lebih 55 tahun pun masih boleh sertai. Apabila diperkenalkan saya antara yang terawal bersetuju dan menyokong,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cubaan seludup rokok dalam kotak makanan ringan gagal
Oleh MOHD AZLI ADLAN

15 Julai 2021, 5:10 pm
SETIU – Helah sebuah sindiket cuba membawa masuk rokok dipercayai seludup di dalam timbunan kotak yang dilabel sebagai makanan ringan gagal memperdaya polis.
Lori yang membawa muatan rokok pelbagai jenama disyaki seludup bernilai keseluruhan dianggarkan RM915,000 berkenaan ditahan ketika melalui Jalan Kota Bahru – Kuala Terengganu di sini pada pukul 9.20 pagi, 9 Julai lalu.
Ketua Jabatan Siasatan Jenayah (JSJ) Terengganu, Asisten Komisioner Mohd. Marzukhi Mohd. Mokhtar berkata, lori yang membawa muatan rokok dipercayai seludup itu ditahan oleh sepasukan anggota JSJ Bukit Aman dan Terengganu.
“Pemeriksaan mendapati lori dipandu seorang lelaki berusia 30-an tersebut mendapati ia penuh dengan muatan kotak berlabel makanan ringan.
“Begitupun apabila kotak tersebut dibuka, ia sebenarnya mengandungi banyak karton rokok pelbagai jenama yang disyaki diseludup,” katanya di sini hari ini.
Mohd. Marzukhi berkata, semakan mendapati pemandu lori tersebut memiliki dua rekod jenayah lampau.

Tambah beliau, suspek telah ditahan reman selama 15 hari sehingga 24 Julai ini bagi membantu siasatan mengikut Seksyen 135 (1) (d) Akta Kastam 1967. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keputusan permohonan Rosmah gugur Sri Ram 9 September
Oleh NORLIZAH ABAS

15 Julai 2021, 6:14 pm
KUALA LUMPUR – Mahkamah Tinggi di sini hari ini menetapkan 9 September ini bagi memutuskan permohonan Datin Seri Rosmah Mansor untuk menggugurkan Datuk Seri Gopal Sri Ram daripada mengetuai pasukan pendakwaan kes solar yang dihadapinya.
Isteri bekas Perdana Menteri turut mengemukakan permohonan agar mahkamah mengisytiharkan prosiding kes rasuahnya, terbatal.
Hakim Mohamed Zaini Mazlan menetapkan tarikh itu selepas mendengar penghujahan pihak pendakwaan dan peguam-peguam yang mewakili Rosmah.
Sebelum itu, Timbalan Pendakwa Raya ad-hoc Datuk Seri Gopal Sri Ram berhujah, pelantikan beliau selaku pendakwa raya bermula 30 Ogos 2018, adalah sah.
Beliau berhujah, ini kerana Seksyen 50 (b) Akta Tafsiran 1948/1967 (Akta 388) menyatakan mana-mana badan boleh melantik individu yang sesuai secara kebelakang (retrospektif) untuk melaksanakan tugasnya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua remaja dicekup pecah masuk rumah kapten kapal
Oleh IVAN AMIRUL

15 Julai 2021, 5:54 pm
LABUAN – Polis menahan dua remaja berusia 18 tahun selepas memecah masuk rumah seorang warga emas dalam kejadian di Kampung Sungai Lada semalam.
Dalam kejadian kira-kira pukul 2 petang itu, kedua-dua remaja berkenaan dikatakan sempat mencuri sebuah iPad milik bekas kapten kapal berusia 78 tahun yang tinggal di rumah berkenaan.
Ketua Polis Daerah Labuan, Superintendan Ahmad Jawila berkata, bagaimanapun kejadian berkenaan sempat dirakam kamera litar tertutup (CCTV) sebelum pemilik rumah membuat laporan polis.
“Menerusi rakaman CCTV, kita mendapati seorang lelaki tidak dikenali masuk ke bahagian pintu belakang rumah yang tidak berkunci.
“Bertindak atas laporan dan maklumat, polis berjaya menahan suspek pertama yang sedang mendapatkan rawatan di Hospital Labuan pada pukul 1.20 pagi,” katanya dalam kenyataan media hari ini.
Mengulas lanjut, Ahmad menyatakan penahanan suspek pertama kemudiannya membawa kepada penahanan suspek kedua di sebuah rumah di Taman Mutiara. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bomba ambil masa dua jam selamatkan wanita bogel tersepit
Oleh KOSMO!

15 Julai 2021, 5:30 pm
SANTA ANA, California – Pasukan bomba dan penyelamat mengambil masa dua jam untuk mengeluarkan seorang wanita bogel yang terperangkap di antara dua bangunan  pada Selasa lalu, lapor akhbar New York Post.
Wanita yang tidak didedahkan identitinya itu dilihat terbaring dalam keadaan tubuhnya tersepit di celah dua  bangunan tersebut.
Pasukan bomba penyelamat tidak pasti bagaimana mangsa boleh berada di ruang sempit dan berapa lama dia terperangkap.
“Kami tidak begitu pasti bagaimana dia boleh tersepit,” kata ketua pasukan Bomba Daerah Orange, Kapten Thanh Nguyen kepada stesen televisyen tempatan, KTLA.
Pasukan keselamatan menerima panggilan kecemasan pukul 2 petang (waktu tempatan) Selasa lalu selepas pekerja di bangunan itu terdengar jeritan seseorang yang meminta tolong.
“Dia terus menjerit dan menjerit dan menjerit.

“Kami kemudian menghubungi polis dan dan masuk melalui bumbung sebelum terlihat wanita itu yang sedang berbaring dalam keadaan bogel,” kata pemilik salah satu bangunan tersebut, Jim Kahill.
Wanita itu berjaya dikeluarkan daripada ruang tersebut dua jam kemudian.
“Selepas operasi teknikal yang penuh berhati-hati, anggota bomba berjaya mengeluarkan mangsa dan akan memberikan maklumat lanjut kelak,” jelas jurucakap pihak berkuasa. -Agensi


Parkir HTJ bakal jadi hospital hibrid
Oleh NOR AINNA HAMZAH

15 Julai 2021, 5:19 pm
SEREMBAN – Parkir Hospital Tuanku Ja’afar (HTJ) di Seremban bakal dijadikan sebagai hospital hibrid bagi menempatkan pesakit Covid-19 yang memerlukan rawatan di Unit Rawatan Rapi (ICU).
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri, S. Veerapan berkata, permohonan berkenaan telah mendapat kelulusan dari Kerajaan Persekutuan dan akan dilaksanakan dalam masa terdekat.
Menurutnya, pemilihan lokasi berkenaan dibuat berdasarkan rekod jumlah kes tertinggi di negeri ini adalah dari daerah Seremban, selain kelebihan hospital berkenaan yang memiliki kemudahan doktor pakar.
“Kemudahan ICU bagi menempatkan pesakit Covid-19, sudah lebih dari kapasiti yang terdapat di negeri ini. Di HTJ kita ada sediakan 40 katil, di Hospital Tampin 10 katil dan di Hospital Jempol pula 10 katil.
“Kapasiti penggunaan katil ICU sudah penuh. Sebagai langkah segera, parkir di HTJ akan dijadikan sebagai hospital hibrid ICU menempatkan tambahan 10 lagi katil pesakit Covid-19,” katanya, di sini, hari ini.
Veerapan berkata,sehingga semalam sebanyak 62 kluster terdapat di negeri ini dengan 53 kluster adalah merupakan kluster tempatan.

Menurutnya, berlaku peningkatan kes yang ketara di daerah Seremban susulan terdapat ujian calitan secara besar-besaran di kawasan Perintah Kawalan Pergerakan Diperketatkan (PKPD).
“Ini menyebabkan kes di negeri ini meningkat. Bagi PKPD Taman Desaria Nilai pula, kebanyakkannya adalah individu yang bekerja di Selangor dan pulang ke Nilai.
“Bila berlaku kes Covid-19, ia menular di komuniti setempat selain terdapat kilang di kawasan berkenaan,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3,990 botol cecair vape ditinggal dalam semak
Oleh YATIMIN ABDULLAH

15 Julai 2021, 6:27 pm
RANTAU PANJANG – Taktik penyeludup yang menyembunyikan kotak mengandungi 3,990 botol cecair vape dengan plastik hitam gagal apabila Pasukan Gerakan Am (PGA) Batalion 7 berjaya menemui barangan tersebut di kawasan semak berhampiran pangkalan haram Syed Omar di sini semalam.
Rampasan pukul 8 malam itu dilakukan di kawasan semak berhampiran pangkalan haram itu menerusi Op Bersepadu bersama anggota Angkatan Tentera Malaysia (ATM).
Pegawai Pemerintah PGA Batalion 7, Superintendan Azhari Nusi berkata, hasil pemeriksaan di lokasi itu telah menjumpai 20 bungkusan kotak berwarna coklat.
Menurutnya, pemeriksaan lanjut ke atas kotak-kotak itu mendapati ia mengandungi cecair vape yang bernilai RM399,000 telah ditinggalkan di lokasi tersebut.
“Selepas menunggu hampir 30 minit, tiada individu yang datang mengambil barangan tersebut. Siasatan awal mendapati kesemua cecair itu cuba diseludup ke negara jiran.
“Berdasarkan siasatan, permintaan dan harga tinggi di negara jiran menyebabkan penyeludup cuba untuk membawa barangan itu masuk secara haram,” katanya pada sidang akhbar Markas Taktikal PGA, Lubok Stol di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ini masanya tubuh RCI Muhammad Adib
Oleh MOHD AZLI ADLAN

15 Julai 2021, 6:02 pm
KUALA TERENGGANU – Kerajaan diminta agar segera menubuhkan Suruhanjaya Siasatan Diraja (RCI) bagi menyiasat kes kematian anggota bomba, Allahyarham Muhammad Adib Mohd. Kassim yang berlaku pada tiga tahun lalu.
Pengerusi Badan Perhubungan UMNO Terengganu, Datuk Seri Ahmad Said berkata, penubuhan RCI tersebut telah lama dinantikan rakyat negara ini yang mahu keadilan buat Muhammad Adib kerana diperlakukan secara kejam sehingga menghembuskan nafas terakhir pada 17 Disember 2018.
“Saya berterima kasih kepada Timbalan Perdana Menteri, Datuk Seri Ismail Sabri Yaakob yang memainkan peranan menubuhkan RCI ke atas isu-isu berbangkit berhubung Tabung Haji hasil pengauditan perunding-perunding dari tahun 2014 hingga 2020.
“Satu lagi RCI yang sudah tertangguh begitu lama perlu ditubuhkan bagi menyiasat kematian Muhammad Adib bagi keadilan arwah dan menjawab persoalan yang terbuku lama dalam hati kebanyakan rakyat negara ini,” katanya pada sidang akhbar di sini hari ini.
Ahmad berkata, RCI yang mampu mengheret dalang menyebabkan kematian Muhammad Adib, 24, ke muka pengadilan tersebut tidak sepatutnya terus dipandang sepi oleh kerajaan.
Ujar Ahli Majlis Tertinggi UMNO tersebut, sebelum ini, kerajaan pernah menubuhkan RCI bagi menyiasat kes Teoh Beng Hock yang ditemui mati akibat terjatuh dari tingkat lima Plaza Masalam, Shah Alam, Selangor selepas memberi keterangan di Pejabat Suruhanjaya Pencegahan Rasuah Malaysia (SPRM) pada tahun 2009.

“Kes Muhammad Adib ini lagi jelas kerana melibatkan kematian anggota bomba yang tidak berdosa, diserang ketika sedang menjalankan tugas sehingga menyebabkan kematiannya,” katanya.
Muhammad Adib yang bertugas sebagai anggota bantuan kecemasan Jabatan Bomba dan PenyelamaT Subang Jaya parah dalam rusuhan di Kuil Sri Maha Mariamman, USJ 25, Subang Jaya pada 27 November 2018 sebelum meninggal dunia di Institut Jantung Negara, Kuala Lumpur selepas 21 hari menerima rawatan.
Pada 27 September 2019, Mahkamah Koroner Shah Alam memutuskan kematian Muhammad Adib adalah akibat perbuatan jenayah yang dilakukan lebih dua atau tiga individu tidak diketahui. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amaran ribut petir di empat buah negeri
Oleh IZZATUL ‘AIN AZMAN

15 Julai 2021, 5:05 pm
PETALING JAYA – Ribut petir berserta hujan dijangka melanda empat negeri di Semenanjung Malaysia termasuk Sabah yang akan mengalami hujan lebat bermula lewat petang ini hingga lewat malam.
Menurut Jabatan Meteorologi Malaysia (MetMalaysia), empat negeri yang terlibat adalah Kelantan, Terengganu, Pahang dan Sabah.
“Hujan dan ribut petir dijangka berlaku di sekitar kawasan pedalaman negeri Pantai Timur Semenanjung seperti Kelantan, Terengganu dan Pahang bermula dari petang sehingga awal malam nanti.
“Ribut petir lebih tertumpu di sekitar Sabah dan melibatkan hampir semua kawasan di negeri ini terutama di bahagian Barat Sabah hari ini.
“MetMalaysia mengekalkan amaran cuaca waspada bagi kawasan berikut dan orang ramai dinasihatkan supaya berwaspada dengan keadaan cuaca hujan lebat dan ribut petir yang dijangka berlaku sehingga lewat malam nanti,” katanya menerusi video yang dimuat naik di laman YouTube rasmi MetMalaysia. – K! ONLINE.

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga tekong darat ditahan polis
15 Julai 2021, 6:22 pm
PETALING JAYA – Tiga lelaki terdiri daripada seorang warga tempatan dan dua warga Myanmar dipercayai tekong darat ditahan pasukan polis dari Batalion 4 Pasukan Gerakan Am (PGA) dalam Op Benteng, semalam, di Sungai Tekali, Hulu Langat.
Pegawai Pemerintah Batalion 4 PGA, Superintendan Rizal Mohamed berkata, kesemua suspek yang ditahan berusia antara 28 dan 39 tahun dipercayai tekong darat dan berperanan sebagai ‘transporter’ membawa pendatang asing tanpa izin (PATI) dari sempadan.
“Pada pukul 3 petang semalam, pasukan polis telah berjaya menahan dua buah kenderaan dalam keadaan mencurigakan.
“Hasil pemeriksaan ke atas kenderaan tersebut menemukan seorang lelaki dan empat perempuan Rohingya berusia 14 hingga 19 tahun bersembunyi di belakang kenderaan,” katanya dalam satu kenyataan di sini hari ini.
Jelasnya, mereka dipercayai PATI yang baru memasuki negara melalui jalan yang tidak diwartakan susulan gagal mengemukakan sebarang dokumen perjalanan yang sah kepada pihak berkuasa.
Tambah Rizal, polis turut merampas dua buah kenderaan dan telefon bimbit pelbagai jenama dengan anggaran nilai rampasan berjumlah RM52,500.

“Kesemua tangkapan dan rampasan telah dibawa ke Balai Polis Kajang untuk tindakan lanjut di bawah Akta Anti Pemerdagangan Orang dan Anti Penyeludupan Migran 2007 serta Akta Imigresen 1963,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Genap sebulan, Lisa Surihani dedah wajah anak ketiga
Oleh MOHAMMAD SHAHEMY AZMI

15 Julai 2021, 5:25 pm
PETALING JAYA – Genap usia sebulan, pelakon Datin Lisa Surihani akhirnya mendedahkan wajah anak ketiganya, Yunos Laith.
Menerusi satu hantaran yang dimuat naik dalam Instagramnya, Lisa yang juga isteri kepada penyanyi, pengarah dan juga komposer, Datuk Yusry Abdul Halim itu berkongsi wajah bayi lelakinya sedang tidur sambil tersenyum untuk tatapan peminat.
“Bismillah. Mengimbas semula sewaktu Yunos balik ke rumah dari hospital dan rambutnya masih ada lagi. Pejam celik sudah sebulan anak Mommy (ibu). Lang (panggilan anak ketiga) ikut muka siapa ini?” tulis Lisa.
Menjengah dalam ruangan komen, perkongsian Lisa itu turut mendapat reaksi daripada beberapa rakan artis yang turut sama berkongsi kegembiraan mengenali Yusof.
“Masha-Allah. Tabrakallah,” kata penyanyi nombor satu negara, Datuk Seri Siti Nurhaliza.
“Alhamdulillah. Sedapnya bau bayi. Moga jadi anak yang soleh Yunos,” ujar pelakon Siti Elizad.

“Masha-Allah. Lelaki yang kacak. Sayang Yunos,” tulis pelakon Fazura.
Pada 21 Jun lalu, Lisa mengumumkan nama anak ketiganya iaitu Yusof Laith selepas tujuh hari bayi tersebut dilahirkan.
Sekadar info, Lisa dan Yusry mendirikan rumah tangga pada Februari 2012. Pasangan itu kini sudah dikurniakan tiga cahaya mata, Yahaira Leanne, 6 serta Yusof Leonne, 4, dan Yunos Laith, sebulan yang dilahirkan pada 15 Jun lalu. – K! ONLINE


SelVAX diiktiraf, dirangkumkan dalam PICK
Oleh MOHD YUNUS YAKKUB

16 Julai 2021, 11:33 pm
SHAH ALAM – Program Vaksin Selangor (SelVAX) diiktiraf dalam meningkatkan vaksinasi khususnya di negeri ini.
Menteri Besar Selangor, Datuk Seri Amirudin Shari berkata, pengiktarafan itu diterima hasil mesyuarat Pelan Vaksinasi Greater Klang Valley yang dipengerusikan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar pagi tadi yang turut dihadiri beliau.
“Mesyuarat tersebut yang dihadiri wakil daripada beberapa kementerian bersetuju supaya usaha kerajaan negeri Selangor melalui SelVAX bagi meningkatkan kadar vaksinasi turut dirangkumkan di dalam kerangka PICK.
“Ini adalah pengiktirafan terhadap peranan Selangor melalui SelVAX dalam program PICK dan kerjasama ini melibatkan aspek bekalan vaksin serta pengiraan kapasiti dan data,” katanya dalam kenyataan hari ini.
Beliau memberitahu, mesyuarat tersebut juga menyasarkan supaya seluruh populasi di Selangor dan Kuala Lumpur yang mendaftar akan menerima sekurang-kurangnya satu dos vaksin menjelang 1 Ogos 2021.
Tambah Amirudin, ini meliputi 1.3 juta warga Selangor dan Kuala Lumpur belum menerima janji temu vaksin yang dijangka akan bermula pada 26 Julai ini.

“Program SelVAX Komuniti dan Industri juga akan dioptimumkan dengan bekalan vaksin yang mencukupi supaya dapat beroperasi dengan kapasiti penuh dan mencapai kadar anggaran 40,000 dos sehari bagi dos pertama dan kedua.
“Ini serentak melalui lima Pusat Pemberian Vaksin ( PPV ) Mega serta klinik panel Selcare di seluruh negeri, tertakluk kepada stok bekalan vaksin yang diterima,” jelasnya.
Beliau berkata, usaha peningkatan kapasiti PPV akan melonjakkan jumlah pemberian dos kepada 272,000 dos setiap hari.
Semalam, Selangor telah berjaya memberikan 113,458 dos vaksin, angka tertinggi di seluruh negara.
“Seperti yang telah saya maklumkan sebelum ini, Ahli Majlis Mesyuarat Kerajaan Negeri Selangor, Datuk Teng Chang Khim akan menyelaraskan program SelVAX Industri bagi pekerja.
“Manakala Ahli Parlimen Dr. Ong Kian Ming akan membantu usaha koordinasi dan penyeragaman antara SelVAX dan Kementerian Perdagangan Antarabangsa dan Industri (MITI) serta Kementerian Sains, Teknologi dan Inovasi (MOSTI) bagi pihak kerajaan negeri supaya tidak berlaku sebarang percanggahan data serta maklumat,” katanya. – K! ONLINE.


Barang binaan RM110,000 hilang dikebas
Oleh NUR NABILAH RAHMAT

16 Julai 2021, 11:37 pm
KLUANG – Seorang pemilik sebuah kilang di Kawasan Perindustrian Industri Kecil dan Sederhana (IKS) Simpang Renggam di sini kerugian RM110,000 selepas kilangnya dipecah masuk sekumpulan penjenayah Selasa lalu.
Ketua Polis Daerah Kluang Asisten Komisioner Low Hang Seng berkata, penjenayah melarikan diri bersama bahan binaan iaitu besi konkrit dari kawasan kilang disyaki menggunakan treler.
“Pada 13 Julai lalu pada pukul 3.21 petang, seorang pengadu lelaki membuat laporan polis mengenai satu kejadian pecah kilang yang berlaku di Kawasan Perindustrian Industri Kecil dan Sederhana (IKS) Simpang Renggam.
“Susulan itu, tiga lelaki warga tempatan dan lima lelaki warga asing berusia 21 hingga 43 tahun ditahan semalam bagi membantu siasatan,”katanya ketika dihubungi di sini hari ini.
Hang Seng berkata, semua tangkapan ditahan reman selama enam hari sehingga 21 Julai ini dan siasatan masih dijalankan di bawah Seksyen 457 Kanun Keseksaan.
Sementara itu, dalam kes berasingan, Hang Seng berkata, tiga lelaki tempatan berusia 20 hingga 61 tahun ditangkap disyaki terlibat dalam kejadian curi buah kelapa sawit di sebuah kebun di Kampung Chamek, Paloh semalam.

Beliau berkata, pihaknya menerima laporan daripada pemilik kebun kelapa sawit pada pukul 9.30 pagi yang sebelum itu, terserempak dengan suspek yang melarikan diri tetapi meninggalkan tiga buah motosikal di tepi kebun berkenaan.
“Semua tangkapan telah ditahan reman selama empat hari sehingga Isnin ini dan siasatan masih dijalankan di bawah Sekysen 379 Kanun Keseksaan,” katanya.-K! ONLINE.


30 penduduk kampung jatuh perigi, lima terkorban
Oleh KOSMO!

16 Julai 2021, 11:37 pm
NEW DELHI – Sekurang-kurangnya lima orang terkorban selepas sebilangan penduduk kampung jatuh ke dalam sebuah perigi ketika mereka cuba  menyelamatkan seorang gadis yang terperangkap di dalamnya.
Laman berita IndiaToday melaporkan bahawa kejadian berlaku di Ganj Basoda, daerah Vidisha dalam negeri Madhya Pradesh semalam.
Menurut penduduk tempatan, telaga tersebut mempunyai kedalaman lebih 15 meter (50 kaki)  dengan paras air sekitar 6 meter (20 kaki).
Berdasarkan maklumat terkini,  lima mayat telah dijumpai dan lebih 15 mangsa  berjaya diselamatkan.
“Seramai 13 orang masih hilang,”  kata polis sambil menambah, operasi menyelamat masih berjalan di Vidisha.
Mayat kelima berjaya ditemui setelah hampir 21 jam operasi menyelamat dilakukan. Beberapa mangsa lain dikhuatiri masih terperangkap di perigi tersebut.

Menteri tempatan, Vishwas Sarang yang bergegas ke tempat kejadian lewat semalam susulan  arahan Ketua Menteri,  Shivraj Singh Chouhan, memberitahu saluran berita ANI hari ini bahawa operasi menyelamat diteruskan di Ganjbasoda, Vidisha.
Menurutnya, seramai 19 orang berjaya diselamatkan. Insiden berlaku selepas tanah di sekeliling perigi tersebut runtuh.
“Sukar untuk memberitahu angka korban sebenar sehingga operasi menyelamat berakhir,” katanya. – Agensi


Budak lelaki 11 tahun maut disengat tebuan
Oleh NIK NUR IZZATUL HAZWANI NIK ADNAN

16 Julai 2021, 11:44 pm
DUNGUN – Gara-gara disengat seekor tebuan, seorang budak lelaki 11 tahun maut di Kampung Minda, Hulu Dungun dekat sini hari ini.
Mangsa, Rayyan Fitri Mohd. Nazuki yang merupakan murid tahun lima Sekolah Kebangsaan Minda Talong meninggal dunia sebaik tiba di Klinik Kesihatan Bukit Besi dekat sini pada pukul 2.30 petang.
Bapa mangsa, Mohd. Nazuki Mat Jusoh, 42, berkata, Rayyan Fitri yang merupakan anak kedua daripada tiga beradik dikatakan disengat tebuan pukul 2 petang.
Dia berkata, sewaktu kejadian, Rayyan Fitri sedang bermain telefon bimbit dengan kakaknya, Khalis Najla, 13, di dalam sebuah bilik tidur di rumah mereka.
“Tebuan itu dikatakan menyengat tangan kanan anak saya (Rayyan Fitri) membuatkan dia menangis sebelum menjadi lemah dan tiba-tiba rebah tidak lama kemudian.
“Saya yang baru pulang daripada solat Jumaat sempat menyambut badannya sebelum memandikannya selepas anak saya mengadu badanya panas dan sakit kepala,” katanya ketika ditemui di pekarangan Unit Forensik Hospital Dungun di sini sebentar tadi.

Mohd. Nazuki berkata, dia dan bapa mentuanya, Sudin Ripin, 63, kemudian bergegas membawa Rayyan Fitri ke Klinik Kesihatan Bukit Besi yang terletak kira-kira 20 kilometer dari rumah mereka untuk mendapatkan rawatan.
Begitupun, dia berkata hatinya luluh apabila pegawai perubatan mengesahkan anak lelakinya telah meninggal dunia sebaik tiba di klinik itu.
Sementara itu, Ketua Polis Daerah Dungun, Superintendan Baharudin Abdullah mengesahkan menerima laporan tentang kematian kanak-kanak lelaki berkenaan.
Beliau berkata, mayat Rayyan Fitri telah dihantar ke Unit Forensik Hospital Dungun untuk dibedah siasat. – K! ONLINE.


MB Kedah langgar SOP, polis akan serah kompaun
Oleh MOHD SYALMIZI HAMID

16 Julai 2021, 11:55 pm
GEORGE TOWN – Polis akan mengeluarkan kompaun terhadap Menteri Besar Kedah, Muhammad Sanusi Md. Nor dalam masa terdekat selepas didapati melanggar prosedur operasi standard (SOP) dengan memandu uji sebuah kenderaan di Auto City Juru, Bukit Mertajam dekat sini bulan lepas.
Ketua Polis negeri, Datuk Mohd. Shuhaily Mohd. Zain berkata, pihaknya telah menerima arahan untuk mengeluarkan kompaun ke atas Muhammad Sanusi.
“Pengesahan arahan telah diterima dan akan disampaikan kepada pejabat Menteri Besar dalam masa terdekat.
“Maklumat lanjut akan diberikan setelah arahan tersebut dipanjangkan kepada Menteri Besar,” katanya ketika dihubungi hari ini.
Beliau berkata, kenyataan rasmi daripada Ibu Pejabat Polis Kontinjen Pulau Pinang akan dikeluarkan setelah proses penyerahan dilakukan dalam masa terdekat.
Sebelum ini, kertas siasatan kes tersebut telah dirujuk kepada Pengarah Pendakwaan Negeri (PPN) Pulau Pinang.

Siasatan kes itu dijalankan menurut Seksyen 269 Kanun Keseksaan serta Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.
Terdahulu pada 5 Jun lepas, tular di media sosial beberapa keping gambar dan video memaparkan individu dipercayai Muhammad Sanusi memandu uji sebuah kenderaan pikap sedangkan negara sedang melaksanakan Perintah Kawalan Pergerakan Penuh, manakala pameran kenderaan tidak dibenarkan beroperasi. – K! ONLINE.


Henti guna Sinovac lepas bekalan diterima sepenuhnya akhir bulan ini
Oleh MOHD. HUSNI MOHD. NOOR

16 Julai 2021, 9:39 pm
PUTRAJAYA – Tiada isu berbangkit khususnya membabitkan soal keberkesanan susulan arahan penggantian bekalan vaksin Sinovac kepada Pfizer seperti diumumkan Kementerian Kesihatan (KKM) semalam.
Itu penjelasan Menteri Penyelaras Program Imunisasi Covid-19 Kebangsaan (PICK) menerusi sidang akhbar bersama Menteri Kesihatan, Datuk Seri Dr. Adham Baba hari ini.
Menurutnya, bekalan Sinovac perlu diganti dengan Pfizer memandangkan tempahan bekalan bagi vaksin itu sudah diterima sepenuhnya oleh kerajaan.
“Semua tempahan Sinovac membabitkan keseluruhan 12 juta dos akan habis dibekalkan kepada Malaysia pada akhir bulan ini.
“Bagaimanapun, saya dan Menteri Kesihatan bersetuju untuk tambah tiga juta lagi dos Sinovac kepada keseluruhan tempahan menjadikan jumlah keseluruhan sebanyak 15 juta.
“Tambahan tiga juta dos ini akan tiba akhir Julai atau awal Ogos dan selepas itu, PICK akan menggunakan Pfizer,” katanya.

Katanya, pihaknya juga akan menyimpan stok Sinovac bagi individu yang mengalami alahan dan tidak boleh menerima Pfizer.
Khairy Jamaluddin berkata, mengikut jadual penghantaran asal, negara dijangka menerima bekalan Sinovac sehingga November namun, selepas rundingan semula bekalan itu dipercepatkan.
“Disebabkan itu, semua bekalan Sinovac diterima sepenuhnya akhir bulan ini. Sebab itu, bekalan Pfizer akan menjadi sumber vaksin utama negara bermula Ogos dan bulan seterusnya.
“Bermula Ogos juga, bekalan Sinovac akan dibekalkan oleh pasaran swasta,” katanya.
Katanya, beliau ingin jelaskan bahawa isu penggantian bekalan itu langsung tiada kaitan dengan isu keberkesanan Sinovac sebagaimana didakwa beberapa pihak.
Jelasnya lagi, kelompok dos terakhir Sinovac akan dibekalkan kepada penerima pada 21 Julai ini. -K! ONLINE.


Mangsa kemalangan maut positif Covid-19
Oleh MOHD SYALMIZI HAMID

16 Julai 2021, 11:49 pm
SEBERANG PERAI – Polis menafikan dakwaan yang tular di media sosial yang mengatakan mangsa kemalangan jalan raya di Jalan Raja Uda, Kepala Batas di sini hari ini memakai gelang individu di bawah pengawasan (PUS) berwarna putih, namun dia disahkan positif Covid-19.
Dalam kejadian kira-kira pukul 2.40 petang itu, mangsa lelaki berusia 20 tahun itu maut di tempat kejadian dipercayai akibat kecederaan parah.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, berdasarkan maklumat yang tular di media sosial, mangsa didakwa memakai gelang berwarna putih semasa di tempat kejadian.
“Setelah siasatan dijalankan, dakwaan bahawa si mati memakai gelang PUS adalah tidak benar kerana siasatan tidak menjumpai apa-apa gelang.
“Namun, ujian saringan yang dijalankan di Hospital Seberang Jaya mendapati si mati positif Covid-19,” katanya dalam satu kenyataan hari ini.
Beliau berkata, pihak Kementerian Kesihatan telah mengambil tindakan sewajarnya bagi memastikan tiada penularan ke atas mana-mana pihak dalam kejadian itu.

Menurut Noorzainy, kemalangan tersebut berlaku ketika motosikal jenis Yamaha Y15ZR 150 ditunggang mangsa telah hilang kawalan.
“Ketika itu mangsa dari arah Jalan Telaga Air menghala ke Jalan Permatang Tengah sebelum terbabas dan melanggar pembahagi jalan.
“Mangsa yang cedera parah meninggal dunia semasa dalam perjalanan ke hospital,” katanya lagi.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE.


Tindakan pantas polis bawa lari tong gas dipuji
Oleh EDDY AQMAL MOHAMED HAMIDI

16 Julai 2021, 9:43 pm
PETALING JAYA – Tindakan pantas seorang anggota polis mengalihkan tong gas dari sebuah trak makanan yang sedang terbakar sekaligus mengelakkan kebakaran menjadi lebih teruk menerima pujian daripada pengguna media sosial.
Menerusi satu perkongsian di laman Facebook Polis Daerah Petaling Jaya, kejadian dikatakan berlaku di Pekan seksyen 14 di sini kira-kira pukul 6 petang semalam ketika Unit Rondaan Bermotorsikal (URB SP 18) sedang melakukan kerja-kerja rondaan.
“Ketika sedang membuat lawatan di sebuah kedai serbaneka, pasukan rondaan telah terlihat satu kejadian kebakaran melibatkan sebuah trak makanan di hadapan sebuah pusat beli belah di sini.
“Lans Koperal 205571 Ezwan telah bertindak pantas dengan menarik keluar dua buah tong gas semasa api sedang marak dan berjaya memadamkan kebakaran dengan dibantu oleh orang awam,” katanya.
Jelasnya, pemilik lori berkenaan kemudiannya telah ke Balai Polis Sea Park untuk membuat laporan polis.
Tindakan pantas anggota polis berkenaan telah menerima pujian daripada pengguna Facebook yang rata-ratanya mengagumi keberanian serta dedikasi yang ditunjukkan ketika berhadapan dengan situasi mencemaskan.

“Tahniah diucapkan kepada dua anggota peronda polis tersebut. Keberanian dan tindakan pantas anda wajar dipuji. Sikap dedikasi anda itu telah menaikkan nama pasukan polis di mata masyarakat,” kata Mashud Hassan.
“Saya sangat kagum dengan kehebatan dan keberanian anggota unit URB IPD PJ kerana sanggup mengambil risiko dan mempertaruhkan nyawa sendiri demi menyelamatkan orang lain kebaikan tuan hanya Allah sahaja yang mampu membalasnya,” kata Hatimin TTr.
Dalam pada itu, ada pengguna Facebook yang mengambil kesempatan meninggalkan pesanan kepada para peniaga agar sentiasa memastikan persekitaran lokasi perniagaan berada dalam keadaan selamat kepada pengusaha serta pelanggan.
“Tahniah polis Petaling Jaya. Kepada peniaga atau pengusaha trak makanan, tolonglah periksa tong gas dan juga menyediakan silinder pemadam api. Sentiasa bersedia sebab dapat elakkan kebakaran daripada berlaku dan merebak,” ujar Sui Sui.- K! ONLINE


95 peratus warga emas daftar PICK sudah divaksin, dapat janji temu
Oleh MOHD. HUSNI MOHD. NOOR

16 Julai 2021, 11:28 pm
PUTRAJAYA – Kira-kira 95 peratus warga emas di seluruh negara yang berdaftar menerusi Program Imunisasi Covid-19 Kebangsaan (PICK) sudah menerima vaksinasi dan janji temu masing-masing.
Menteri Penyelaras PICK,  Khairy Jamaluddin berkata, sehubungan itu, semua negeri ketika ini telah menggerakkan pelaksanaan Fasa 3 PICK mengikut kawasan.
Beliau berkata, setakat semalam, daripada jumlah 18,583,368 yang berdaftar dalam PICK, seramai 5,806,451 adalah pendaftaran bagi Fasa 2 dan 12,776,917 pula adalah bagi Fasa 3.
“Sementara itu, jumlah warga emas yang berdaftar pula telah mencecah sebanyak 3,025,275 orang,” katanya menerusi sidang akhbar mingguan Badan Bertindak Imunisasi Covid-19 (CITF), hari ini.
Katanya, di bawah Fasa 3, janji temu akan diberikan secara ‘siapa cepat, dia dapat’ iaitu mereka yang telah mendaftar terlebih dahulu akan diberikan janji temu lebih awal. -K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Caprice dakwa disekat di Instagram Ebit Lew
Oleh SITI AMINAH MOHD YUSOF

16 Julai 2021, 11:13 pm
PETALING JAYA – Penyanyi rap dan usahawan, Caprice mendedahkan dirinya disekat pendakwah bebas, Ustaz Ebit Lew di laman Instagram, hari ini.
Caprice atau nama sebenarnya, Ariz Ramli, 32, menerusi platform Instagram Stories mempersoalkan tingkah laku Ebit ketika misi kemanusiaan di Gaza, Palestin baru-baru ini.
“Budak miskin yang sama, terima mainan yang sama tetapi diminta bergaya untuk kamera dua kali. Orang Gaza soal kenapa nampak macam sesi foto.
“Caprice adalah penyokong nombor satu ustaz selama ini. Isu mainan itu kecoh selepas orang Gaza soal Caprice mengenai gambar tersebut,” tulisnya dalam sekurang-kurangnya 13 hantaran Instagram Stories petang tadi.
Tangkap layar beberapa tulisan Caprice ‘menegur’ tingkah laku Ebit melalui Instagram Stories miliknya hari ini.
Menurutnya, beliau sudah menghantar mesej panjang lebar secara peribadi kepada Ebit namun penyanyi itu mendakwa dirinya akhirnya telah disekat dari laman Instagram Ebit.
Pendedahan tersebut dilihat menimbulkan rasa kurang senang netizen terutamanya dalam kalangan penyokong pendakwah yang disegani ramai itu.

“UEL (Ustaz Ebit Lew) baru saja kehilangan arwah ayah beliau. Awak boleh pula hendak serang dan perli ustaz ketika ini,” komen @arsyadrosman.
“Kalau boleh, tengok dan baca kedua-dua belah pihak. Jangan sokong sesiapa lagi. Serius,” ujar @fdlismazairi.
Caprice menyatakan beliau telah menghantar mesej peribadi kepada Ebit berhubung isu tersebut baru-baru ini.
Sejak beberapa hari lalu, nama Caprice hangat diperkatakan selepas penyanyi itu memberitahu bakal mendedahkan satu perkara yang akan mengejutkan orang ramai pada 21 Julai ini.
Dalam pada itu, pengguna-pengguna media sosial turut mendakwa Caprice menyindir seseorang di laman sosial miliknya melalui ruangan kapsyen dan komen.
Pengguna-pengguna media sosial turut membuat spekulasi dan mendakwa penyanyi itu sedang menyindir Ebit di laman sosial miliknya.
Terdahulu, Caprice berangkat ke Gaza, Palestin pada 24 Jun lalu untuk menyertai misi bantuan kemanusiaan kepada penduduk di sana.
Namun, beliau dikatakan masih belum boleh memasuki Gaza dan kini berada di Kaherah, Mesir – K! ONLINE


‘Dapat RM10 juta, bagi bonus, Mat Bond Malaya macam dejavu’
Oleh HANISAH SELAMAT

16 Julai 2021, 7:33 pm
PETALING JAYA – Pengacara terkenal Nabil Ahmad berjanji akan memberikan bonus kepada pelakon dan kru filem yang menjayakan filem pertama terbitannya, Mat Bond Malaya sekiranya kutipan tontonan naskhah berkenaan mencecah angka RM10 juta.
Nabil, 37, yang turut bertindak selaku pengarah naskhah komedi berkenaan berkata, niat tersebut sebenarnya pernah disuarakan semasa selesai menjalani penggambaran filem berkenaan lebih dua tahun lalu memandangkan Mat Bond merupakan filem pertama arahannya.
“Sebenarnya ketika tamat penggambaran saya pernah umumkan akan memberi bayaran sekali ganda kepada pelakon dan kru jika Mat Bond Malaya pecah panggung dengan kutipan RM20 juta.
“Namun keadaan bertukar dengan ‘serangan’ Covid-19 hingga akhirnya kami ambil keputusan siarkan menerusi Astro First selepas hampir dua tahun menunggu pawagam dibuka semula.
“Apa pun, melihatkan keadaan semasa terutama impak pandemik terhadap pekerja seni tidak dapat bekerja ekoran Perintah Kawalan Pergerakan (PKP), saya tetap pasang niat berkongsi rezeki dengan semua yang terlibat dalam filem ini sekirannya kutipan dapat mencecah RM10 juta,” katanya.
Mat Bond Malaya yang menggandingkan penyanyi Naqiu dan Elizabetbh Tan sebagai ejen penyiasatan dan serangan zombie sebagai latar penceritaan.

Menonjolkan genre komedi seram, filem yang bakal menemui penonton bermula 20 Julai nanti turut membariskan nama besar lain termasuk Azri Iskandar dan Riezman Khuzaimi selain penampilan khas Datuk Ramli MS.
Berkongsi pengalaman ketika penggambaran dua tahun lalu sebelum pelaksanaan Perintah Kawalan Pergerakan (PKP), Nabil tidak menyangka kisah yang memaparkan babak ‘lockdown’ benar-benar berlaku.
“Kerja penggambaran tamat kira-kira seminggu sebelum PKP pertama diumumkan. Sebelumnya penggambaran berjalan dengan lancar malah kami hanya berada di set dari pagi hingga ke petang.
“Kami jangkakan situasi membabitkan Covid-19 ketika itu terkawal sehingga seminggu kerja di set tamat, keluar arahan PKP. Tentu saja semua orang terkejut kerana dalam filem ini ada babak ‘lockdown’.
“Macam dejavu bila apa yang kita paparkan, akhirnya berlaku di alam nyata malah keadaan berkurung demi mengelak jangkitan ini terus berlanjutan hingga sekarang.
“Memang membimbangkan tetapi saya secara peribadi bersyukur dapat menyempurnakan penggambaran dalam tempoh 25 hari dengan sokongan pelakon serta kru yang berdedikasi,” katanya.
Membabitkan 350 pelakon tambahan daripada kalangan penuntut kolej, Nabil juga tidak gentar menggandingkan Naqiu dan Elizabeth Tan sebagai teraju utama.
“Lagi pun ini satu gandingan unik. Saya menjual skrip dan lakon layar, bukan pelakon semata-mata sebab kalau ikutkan ada yang bertanya kenapa tidak letak aktor nama besar lain yang secara mudah dapat tarik penonton.
“Saya jadikan sutradara Mamat Khalid sebagai rujukan. Lihat filemnya, seperti Man Laksa yang mampu membuatkan penonton terhibur dan tonton berulang kali sedangkan tiada nama popular dibariskan.
“Sebenarnya saya sudah ada tiga skrip untuk filem seterusnya malah saya pesan kepada Naqiu bersedia untuk masuk set selepas PKP tamat kerana yakin dengan perancangan sekuel Mat Bond Malaya.
“Biarpun agak kecewa kerana filem ini dihasilkan menggunakan bajet dan kelengkapan penggambaran untuk tayangan pawagam, saya perlu mengikuti norma baharu dengan platform filemTV,” ulas Nabil lagi.
Enggan mendedahkan kejutan, namun katanya persetujuan pengarah muzik terkenal, Datuk Ramli MS yang julung kali menerima tawaran muncul dalam filem sebagai cameo sebagai bonus tambahan.
“Datuk Ramli MS sendiri mengaku ramai memujuknya sebelum ini tapi dia keberatan. Apabila pujukan saya mengena, tentu teruja sebab pertama kali penonton dapat tengok personaliti TV tegas itu berlakon.
“Ramai lagi nama popular kita panggil yang menggamatkan kisah ini seperti Datuk Seri Aliff Syukri. Mereka pun sangat bagus sebab tolong uar-uarkan tayangan Mat Bond Malaya.
“Saya bertuah dikelilingi kawan yang bagi sokongan dengan bantu promosikan termasuk Zizan Razak,” kongsi Nabil lagi mengenai filem yang bakal bersiaran di Astro First saluran 480 tersebut. – K! ONLINE


Ashton Kutcher patuhi nasihat isteri
Oleh KOSMO!

16 Julai 2021, 9:00 pm
LOS ANGELES, California – Pelakon Hollywood, Ashton Kutcher mendedahkan dia telah membeli tiket untuk pengembaraan ke angkasa lepas bersama roket Virgin Galactic namun telah menjualnya semula, lapor akhbar Daily Mail semalam.
Kutcher, 43, yang berkahwin dengan pelakon popular Mila Kunis berkata, isterinya memujuknya untuk menjual tiket tersebut kerana menganggap tindakan Kutcher bukan sesuatu yang bijak.
“Isteri saya menganggap apabila kami mempunyai keluarga dan anak kecil, pengembaraan ke angkasa bukanlah satu keputusan yang bijak.
“Jadi, saya menjual semula tiket itu. Saya sepatutnya menaiki penerbangan Virgin Galactic yang seterusnya ke angkasa lepas,” jelas Kutcher dalam satu temubual bersama rangkaian televisyen Cheddar News.
Kenyataan Kutcher itu muncul beberapa hari selepas pengasas Virgin Galactic, Sir Richard Branson menaiki roket pertama syarikat itu ke angkasa lepas.
Branson minggu lalu bersama lima pekerjanya menaiki kapal angkasa bernama VSS Unity dalam penerbangan selama satu jam sebelum kembali semula ke Bumi. -Agensi


Selepas Covid-19, jangkitan H5N6 pula dikesan di China
Oleh KOSMO!

16 Julai 2021, 8:30 pm
BEIJING – Seorang lelaki di China telah dimasukkan ke hospital selepas disyaki dijangkiti virus selsema burung H5N6 yang membawa maut, lapor akhbar Daily Post kelmarin.
Lelaki berusia 55 tahun itu disahkan positif H5N6  pada 6 Julai lalu selepas mengalami demam dan dimasukkan ke sebuah hospital di Sichuan, barat daya China.
Data Pertubuhan Kesihatan Sedunia (WHO) melaporkan, kes tersebut merupakan satu daripada 33 kes yang dilaporkan di rantau Pasifik Barat sejak 2014.
Media tempatan  memetik seorang pakar sebagai  berkata, jangkitan terbaharu itu tidak menimbulkan risiko penularan skala besar antara  manusia.
Pihak berkuasa kesihatan kini ‘mengaktifkan tindak balas kecemasan dan melakukan kerja-kerja sanitasi di kawasan jangkitan.
Punca jangkitan bagaimanapun tidak dapat dipastikan.

Menurut WHO, jangkitan pertama varian H5N6 melibatkan manusia mula  dikesan di Laos pada 2014 dengan 60 peratus kes   menyebabkan kematian.
Kes terakhir pula dilaporkan di China Mei lalu.
“Setiap kali virus selesema burung beredar dalam kalangan ternakan, terdapat risiko jangkitan sporadik akibat terdedah kepada ternakan yang sudah dijangkiti atau persekitaran yang tercemar.
“Oleh itu, jangkitan sporadik antara manusia adalah tidak dijangka,” demikian kenyataan WHO dalam kemas kini mingguan selesema burung terakhir pada 9 Julai lalu.
Dengan jangkitan selesema burung yang berterusan akibat kewujudan virus A(H5), terdapat keperluan untuk terus berjaga-jaga dalam sektor kesihatan awam dan masyarakat.
Kesesedaran masyarakat mengenai bahaya virus tersebut terhadap kesihatan manusia sangat penting untuk mencegah jangkitan pada manusia. -Agensi


Perawat sedut nafas pesakit Covid-19 terima padah
Oleh KOSMO!

16 Julai 2021, 8:00 pm
JAKARTA – Seorang ahli  terapi saraf yang melakukan  rawatan dengan cara menyedut nafas pesakit Covid-19 dilaporkan telah meninggal dunia, demikian menurut  laman berita Suara.com.
Lelaki bernama Masudin itu sebelum ini tular di media sosial ekoran  perkongsian video yang menunjukkan aksinya menyedut nafas yang dihembuskan oleh seorang pesakit Covid-19 yang sedang terbaring.
“Sudah sembuh, minum dulu, esok boleh pergi bersiar-siar,” kata Masudin kepada pesakit tersebut.
Seorang pesohor media sosial yang juga doktor di Makassar, Bambang Budiono yang memuat naik video tersebut di Twitter meninggalkan komen menggelar Masudin sebagai sombong.
“Sifat takabur dan sombong akan membawa malapetaka. Covid-19 tidak memilih pesakit, sama ada rakyat jelata hinggalah orang ternama.
“Perkara sebegini yang menyebabkan kes di Indonesia paling tinggi di dunia. Menyedihkan,” tulis Bambang.

Masudin meninggal dunia Selasa lalu pada usia 47 tahun selepas mengadu demam dan sakit perut.
Salah seorang rakannya, Rony berkata, kali terakhir dia berjumpa Masudin adalah seminggu lalu dan ketika itu Masudin sudah terlantar sakit di rumahnya di Desa Banyuarang, Ngoro, Jawa Timur.
Rony menyifatkan Masudin sebagai seorang yang sangat baik dan suka membantu.
Semasa hayatnya, Masudin dikenali sebagai ahli terapi yang mempunyai kepakaran dalam merawat pesakit pekak dan namanya meningkat naik pada 2012. -Agensi


Lapor polis jika orang luar masuk Perlis
Oleh NORLIDA AKMAR IDROS

16 Julai 2021, 7:43 pm
ARAU – Penduduk Perlis diminta melaporkan kepada polis sekiranya terdapat kehadiran pihak luar yang meragukan atau sebarang perlanggaran prosedur operasi standard (SOP) termasuk berkumpul menjelang dan semasa Hari Raya Aidiladha pada 20 Julai ini.
Setiausaha Kerajaan Negeri Perlis, Azman Mohd. Yusof berkata, pihaknya juga akan meminta kerjasama Jawatankuasa Pembangunan dan Keselamatan Kampung (JPKK), persatuan penduduk dan Komuniti Rukun Tetangga (KRT) untuk memantau kawasan kejiranan masing-masing.
“Kita percaya nak dekat raya ini ada yang akan cuba masuk Perlis dengan pelbagai alasan termasuk kemungkinan ada cubaan menyelinap menggunakan lorong tikus.
“Sehubungan itu, kita minta semua penduduk terutama JPKK, persatuan penduduk dan KRT
agar melaporkan kepada polis sekiranya ada orang luar yang masuk tanpa kebenaran,” katanya.
Beliau yang juga Pengerusi Jawatankuasa Pengurusan Bencana (JPB) Negeri Perlis berkata demikian ketika memantau sekatan jalan raya (SJR) di Lebuh Raya Changlun – Kuala Perlis di Ulu Pauh dekat sini hari ini.
Menurut Azman, pihaknya juga akan meminta kerjasama pihak polis dan agensi keselamatan lain untuk memperketatkan lagi pemeriksaan serta kawalan di semua SJR dan lorong-lorong tikus.

“Kita harap tidak ada mana-mana individu yang masuk ke negeri ini tanpa kebenaran kerana kita nak jaga keselamatan warga Perlis daripada dijangkiti Covid-19,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


AstraZeneca beri perlindungan sepanjang hayat
Oleh KOSMO!

16 Julai 2021, 9:30 pm
LONDON – Satu kajian mendapati suntikan vaksin AstraZeneca mampu memberikan perlindungan lebih lama terhadap Covid-19 iaitu sehingga seumur hidup seseorang, lapor akhbar The Sun semalam.
Selain menghasilkan antibodi yang mematikan virus, vaksin tersebut juga mewujudkan ‘kem latihan’ dalam badan untuk sel T mencari dan memusnahkan varian-varian baharu.
Ini bermakna badan manusia boleh terus menghasilkan sel-sel penting bagi melawan Covid-19  meskipun dalam tempoh yang lama selepas antibodi berkurang, iaitu berkemungkinan untuk tempoh seumur hidup.
Menurut seorang penyelidik, Profesor Burkhard Ludewig, sel-sel T yang datang daripada ‘kem latihan’ selular didapati mempunyai tahap kecergasan yang tinggi.
“Adenovirus telah berkembang bersama manusia untuk satu tempoh yang lama dan ‘mempelajari’ banyak perkara mengenai sistem imunisasi tubuh manusia ketika proses tersebut.
“Virus adalah ‘guru’ terbaik, dan kini ia mengajar kita tentang cara terbaik untuk meningkatkan tindak balas sel T.

“Diharapkan kita dapat menggunakan kaedah ini untuk menghasilkan vaksin-vaksin baharu yang memberi fokus kepada penyakit-penyakit seperti tibi, ‘Human Immunodeficiency Virus’ atau HIV, hepatitis C dan kanser,” katanya.
Sebelum ini, terdapat beberapa kajian yang menunjukkan bahawa suntikan vaksin AstraZeneca adalah lebih berkesan dalam menghasilkan sel-sel T berbanding vaksin jenis mRNA seperti Pfizer dan Moderna.
Meskipun kandungan sel T adalah sukar diukur, namun kajian terbaharu itu memberi harapan positif bahawa ia boleh bertahan sehingga seumur hidup. – AGENSI


Hikmah tak pedulikan LV, Gucci, Prada – Reen Rahim
16 Julai 2021, 8:11 pm
PETALING JAYA – Pelakon Reen Rahim memberi jaminan bahawa dia mampu dan masih boleh menyediakan keperluan seharian seperti barang dapur kepada keluarganya meskipun situasi negara sekarang semakin runcing dengan krisis pandemik.
Menerusi satu hantaran yang dimuat naik dalam Instagramnya sebentar tadi, Reen berkata, rupa-rupanya sikap ‘kedekut’ dan tidak membazir yang diamalkan selama ini membawa hikmah.
Hal ini kerana, pemilik nama lengkap Noreen Ashikin Abdul Rahim, 33, itu berkata, dia sentiasa bersiap sedia dari segi kewangan untuk berdepan dengan sebarang situasi mencabar seperti apa yang sedang berlaku ketika ini.
“Insya-Allah baba, saya boleh bantu baba (ayah) dan amie (ibu). Insya-Allah barang dapur takkan putus. Sekarang fahamlah kenapa adik (panggilannya) tak peduli beg LV, Gucci, Prada?
“Sekarang faham kenapa adik tak mewah-mewahkan kalian walaupun mampu! Sebenarnya adik bersiap sedia untuk situasi seperti sekarang,” katanya.
Menerusi hantaran sama, pelakon drama Pujaan Hati Kanda itu turut mengingatkan pengikut Instagramnya agar menjaga kesihatan mental.

Hal ini kerana katanya, tidak guna jika suatu hari nanti semua orang dapat kembali menikmati kehidupan normal seperti biasa tetapi terseksa disebabkan mengalami masalah mental.
“Semua orang sesak sekarang. Teruskan melangkah dan melawan. Jangan sampai depresi. Allah kan ada.
“Jimat-jimat makanlah telur, ikan bilis sampai abang Jamil mamp*s. Maksud saya, korona ini mamp*s. Please (tolong) jaga otak dan hati, jangan sampai rosak.
“Semoga Allah SWT ajar hati kita semua untuk reda dan tenang menghadapi situasi kita sekarang. Amin,” katanya. – K! ONLINE


Kelonggaran buat individu lengkap divaksin akan dimuktamadkan
Oleh NOR IDAYU BOSRO

16 Julai 2021, 9:30 pm
PUTRAJAYA – Kelonggaran kepada rakyat di negara ini yang telah lengkap mendapat dua dos vaksin Covid-19 akan dimuktamadkan dalam masa terdekat, kata Menteri Penyelaras Pelan Pemulihan Negara (PPN), Tengku Datuk Seri Zafrul Tengku Abdul Aziz.
Perkara itu antara yang diputuskan dalam mesyuarat kedua Jawatankuasa Khas Kabinet Pelan Pemulihan Negara (JKKPPN) yang dipengerusikan Perdana Menteri, Tan Sri Muhyiddin Yassin hari ini.
Tengku Zafrul yang juga Menteri Kewangan berkata, mesyuarat juga bersetuju mempertimbangkan kelonggaran bagi syarikat-syarikat yang telah memberi vaksinasi penuh kepada pekerjanya untuk beroperasi sepenuhnya.
Semalam, Perdana Menteri memberi bayangan individu yang lengkap dua dos suntikan vaksin Covid-19 akan memperoleh ‘keistimewaan’ melalui beberapa kelonggaran tertentu yang boleh diberikan kepada mereka.
Beliau berkata, Jawatankuasa Khas Jaminan Akses Bekalan Vaksin Covid-19 (JKJAV) diminta untuk mempertimbangkan pergerakan individu lengkap divaksinasi dengan memberi kelonggaran dari segi perjalanan, pergi ke kedai atau makan di restoran. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 mayat Covid-19 dikeluarkan dari HTAR
Oleh MOHD YUNUS YAKKUB

16 Julai 2021, 9:35 pm
KLANG – Sebanyak 12 mayat yang meninggal akibat Covid-19 dibawa keluar daripada Hospital Tengku Ampuan Rahimah ( HTAR ) di sini untuk proses pengebumian.
Pengarah HTAR, Dr. Zulkarnain Mohd. Rawi berkata, segala urusan pengebumian itu diuruskan oleh Jabatan Agama Islam Selangor ( JAIS ).
Katanya, mayat-mayat tersebut kesemua telah diketahui keputusannya iaitu positif Covid-19.
“Setakat ini, 12 mayat diurus oleh JAIS,” katanya ringkas ketika dihubungi Kosmo! hari ini.
Beliau bagaimanapun tidak menyatakan keseluruhan mayat yang masih tinggal di HTAR.
Zulkarnain turut menegaskan, pihaknya akan menerima dua lagi tambahan kontena peti sejuk untuk langkah siap sedia.

Sebelum ini, HTAR telah mempunyai tiga kontena dengan dua daripada hasil pemberian kerajaan daripada lapan kontena yang diagihkan di seluruh negeri ini.
Manakala satu lagi adalah sumbangan yang diterima sebelum ini. – K! ONLINE.


PPN akan dibentang di Parlimen 26 Julai ini
Oleh NOR IDAYU BOSRO

16 Julai 2021, 9:22 pm
PUTRAJAYA – Pelan Pemulihan Negara (PPN) akan dibentangkan di Parlimen pada 26 Julai depan,” kata Menteri Kewangan, Tengku Datuk Seri Zafrul Tengku Abdul Aziz.
Perkara itu diputuskan dalam mesyuarat kedua Jawatankuasa Khas Kabinet Pelan Pemulihan Negara (JKKPPN) yang dipengerusikan Perdana Menteri, Tan Sri Muhyiddin Yassin hari ini.
Beliau berkata, mesyuarat turut bersetuju supaya Jawatankuasa Khas Kabinet PPN digantikan dengan Majlis Pemulihan Negara (MPN) yang akan dipengerusikan Perdana Menteri bagi memastikan pelaksanaan PPN berjalan lancar dan mengukuhkan lagi strategi kawalan wabak Covid-19 secara holistik.
“Berteraskan pendekatan whole of nation, MPN akan melantik wakil-wakil dari sektor swasta, pakar industri, dan pertubuhan bukan kerajaan (NGO) untuk berkongsi pengalaman dan nasihat di dalam pelbagai aspek PPN bagi membolehkan Malaysia keluar dari pandemik ini secara sistematik dan selamat,” katanya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929